title: 2017 m. kovo 24 d. Komisijos sprendimas (ES) 2017/1088 dėl valstybės pagalbos SA. 35484 (2013/C) (ex SA. 35484 (2012/NN)), susijusios su tam tikromis dalinėmis priemonėmis moksliniams tyrimams, finansuojamomis pagal Pieno ir riebalų įstatymą (pranešta dokumentu Nr. C(2017) 1863)

text:
20.6.2017

               LT

               Europos Sąjungos oficialusis leidinys

               L 156/25

         KOMISIJOS SPRENDIMAS (ES) 2017/1088
   2017 m. kovo 24 d.
   dėl valstybės pagalbos SA. 35484 (2013/C) (ex SA. 35484 (2012/NN)), susijusios su tam tikromis dalinėmis priemonėmis moksliniams tyrimams, finansuojamomis pagal Pieno ir riebalų įstatymą

         (pranešta dokumentu Nr. C(2017) 1863)

   (Tekstas autentiškas tik vokiečių kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 108 straipsnio 2 dalies pirmą pastraipą,
   pakvietusi suinteresuotąsias šalis pateikti pastabų pagal minėtą nuostatą (1) ir atsižvelgdama į jų pastabas,
   kadangi:
   1.   PROCEDŪRA

               (1)

               2011 m. lapkričio 28 d. ir 2012 m. vasario 27 d. raštais Komisija paprašė Vokietijos suteikti papildomos informacijos dėl 2010 m. žemės ūkio sektoriui suteiktos valstybės pagalbos metinės ataskaitos, kurią Vokietija pateikė pagal Tarybos reglamento (ES) 2015/1589 (2) 26 straipsnį. Vokietija atsakė į Komisijos klausimus 2012 m. sausio 16 d. ir balandžio 27 d. raštais. Iš Vokietijos atsakymų paaiškėjo, kad ji savo pieno sektoriui teikė finansinę paramą pagal 1952 m. Pieno ir riebalų įstatymą (vok. Gesetz über den Verkehr mit Milch, Milcherzeugnissen und Fetten, toliau – MFG).

               (2)

               2012 m. spalio 2 d. raštu Komisija Vokietijai pranešė, kad atitinkamos priemonės užregistruotos (numeriu SA.35484 (2012/NN)) kaip pagalba, apie kurią nepranešta. 2012 m. lapkričio 16 d. ir 2013 m. vasario 7, 8, 11, 13, 14, 15 ir 19 d., kovo 21 d., balandžio 8 d., gegužės 28 d., birželio 10 ir 25 d. bei liepos 2 d. raštais Vokietija pateikė papildomos informacijos.

               (3)

               2013 m. liepos 17 d. raštu (3) Komisija Vokietijai pranešė apie savo sprendimą dėl tam tikrų pagal MFG įgyvendintų dalinių priemonių pradėti procedūrą pagal Sutarties dėl Europos Sąjungos veikimo (toliau – SESV) 108 straipsnio 2 dalį (toliau – Sprendimas pradėti procedūrą). Tame pačiame rašte Komisija priėjo prie išvados, kad kitos dalinės priemonės, įgyvendintos laikotarpiu nuo 2001 m. lapkričio 28 d. iki 2006 m. gruodžio 31 d. ar laikotarpiu nuo 2007 m. sausio 1 d. arba abiem šiais laikotarpiais, yra suderinamos su vidaus rinka arba nėra valstybės pagalba pagal SESV 107 straipsnio 1 dalį, arba joms netaikomos valstybės pagalbos taisyklės.

               (4)

               Kalbant apie dalines priemones, kurioms taikomas šis sprendimas, t. y. dalines priemones moksliniams tyrimams, kurios Sprendime pradėti procedūrą vadinamos dalinėmis priemonėmis BY 2, BY 11, BY 12 ir BY 13 (toliau – dalinės priemonės), Komisija nurodė, kad atrodo, jog tos dalinės priemonės pasižymi visais valstybės pagalbos požymiais ir kad tinkamos finansuoti išlaidos atitiko tinkamas finansuoti išlaidas, kurios leidžiamos pagal taikomas valstybės pagalbos taisykles (žr. Sprendimo pradėti procedūrą 203 ir 209 konstatuojamąsias dalis).

               (5)

               Tačiau Komisija iš Vokietijos negavo pakankamai informacijos apie pagalbos intensyvumą, visų pirma apie tai, ar pagalbos intensyvumas atitiko rodiklius, leidžiamus pagal taikomas valstybės pagalbos taisykles (žr. Sprendimo pradėti procedūrą 204, 205, 210 ir 211 konstatuojamąsias dalis), todėl išreiškė abejonių dėl dalinių priemonių suderinamumo su vidaus rinka (žr. Sprendimo pradėti procedūrą 206 ir 212 konstatuojamąsias dalis). Todėl Komisija prašė Vokietijos pateikti pastabų ir visą informaciją, kuri gali būti naudinga norint įvertinti pagalbą nuo 2001 m. lapkričio 28 d. (žr. Sprendimo pradėti procedūrą 276 konstatuojamąją dalį).

               (6)

               2013 m. rugsėjo 20 d. raštu Vokietija pateikė savo pastabas dėl Sprendimo pradėti procedūrą. 2016 m. rugsėjo 22 d. ir 2016 m. spalio 25 d. raštais Bavarijos žemės ūkio ministerija pateikė papildomų paaiškinimų.

               (7)

               Sprendimas pradėti procedūrą buvo paskelbtas Europos Sąjungos oficialiajame leidinyje
                   (4). Komisija pakvietė kitas suinteresuotąsias šalis per mėnesį pateikti pastabų. Komisija iš suinteresuotųjų šalių negavo konkrečių pastabų dėl dalinių priemonių.

         2.   DALINIŲ PRIEMONIŲ APRAŠYMAS

               (8)

               MFG – 1952 m. įsigaliojęs Vokietijos federalinis įstatymas. Tai pagrindų įstatymas, galiojantis neribotą laiką.

               (9)

               MFG 22 skirsnio 1 dalyje Vokietijos federalinėms žemėms (toliau – žemės) leidžiama pieninėms nustatyti pieno mokestį remiantis pristatyto pieno kiekiu.

               (10)

               Pagal MFG 22 skirsnio 2 dalį iš pieno mokesčio gaunamas pajamas galima naudoti tik siekiant šių tikslų:

                           a)

                           gerinti ir išlaikyti kokybę pagal tam tikras įgyvendinimo nuostatas;

                           b)

                           gerinti higieną melžimo metu, taip pat tiekiant, perdirbant ir paskirstant pieną ir jo gaminius;

                           c)

                           registruoti primilžį;

                           d)

                           konsultuoti veiklos vykdytojus pieno pramonės klausimais ir rengti nuolatinius jaunų darbuotojų mokymus;

                           e)

                           vykdyti reklamos kampanijas, siekiant didinti pieno ir jo gaminių vartojimą;

                           f)

                           vykdyti pagal MFG pavestas užduotis.

               (11)

               MFG 22 skirsnio 2a dalyje nustatyta, kad, nukrypstant nuo 2 dalies, iš pieno mokesčio gaunamas pajamas taip pat galima naudoti siekiant šių tikslų:

                           a)

                           mažinti dėl struktūrinių priežasčių padidėjusias surinkimo išlaidas tiekiant pieną ir grietinę iš gamintojo pieninei;

                           b)

                           mažinti padidėjusias transporto išlaidas pieną iš vienų pieninių tiekiant kitoms, jei toks tiekimas būtinas siekiant užtikrinti vartotojų aprūpinimą geriamuoju pienu vietovėse, kuriose pienu paprastai aprūpina pieninės, kurioms šiuo atveju jis tiekiamas;

                           c)

                           gerinti kokybę centralizuoto pieno produktų pardavimo vietose.

               (12)

               Bavarijoje pieno mokesčio rinkimas ir naudojimas buvo reglamentuojami Bavarijos reglamentu dėl pieno mokesčio (vok. Bayerische Milchumlageverordnung).

               (13)

               Bavarijoje pieno mokestis buvo naudojamas 4 konstatuojamojoje dalyje nurodytoms dalinėms priemonėms mokslo tyrimams finansuoti, t. y.:

                           BY 2 – „Die Erhöhung des Milchproteingehaltes durch Management und Züchtung: Eine Perspektive für Milcherzeuger, Verbraucher und Industrie“ (Pieno baltymų kiekio padidėjimas dėl valdymo ir veisimo. Pieno gamintojų, vartotojų ir pramonės perspektyva);

                           BY 11 – „Förderung der Anpassung von Untersuchungsmethoden zur Bearbeitung spezifischer Fragestellungen sowie der Methodenentwicklung in Kooperation mit Forschungseinrichtungen und der Nutzbarmachung und des Transfers wissenschaftlicher Erkenntnisse für die bayerische Milchwirtschaft“ (Skatinimas pritaikyti tyrimų metodus siekiant spręsti konkrečius klausimus, kurti metodus bendradarbiaujant su mokslinių tyrimų institucijomis ir perduoti mokslo žinias Bavarijos pieno pramonei);

                           BY 12 – „Entwicklung einer anti-listeriellen, frühen Oberflächenreifungskultur für geschmierte Käse“ (Antilisterinės medžiagos sūriui brandinti kūrimas);

                           BY 13 – „Überwachung von antimikrobiellen Rückständen der Milch – Etablierung des neuen Biosensor-Systems MCR3 für Routineuntersuchungen in der Praxis“ (Antimikrobinių liekanų piene stebėjimas. Naujos biojutiklių sistemos MCR3 praktiniams įprastiniams tyrimams kūrimas).

                     Paskutinė dalinė priemonė taip pat finansuota iš Bavarijos žemės biudžeto.

               (14)

               Konkretų dalinių priemonių įgyvendinimo teisinį pagrindą, be kita ko, sudarė:

                           —

                           Bavarijos biudžeto taisyklės (vok. Bayerische Haushaltsordnung), visų pirma 23 ir 44 straipsniai ir susijusios administracinės nuostatos (vok. Verwaltungsvorschriften);

                           —

                           Bavarijos žemės ūkio ministerijos dvimetis biudžeto planas, įskaitant skyrių apie išlaidas, susijusias su „Specialiu pieno ir riebalų fondu“ (vok. Sondervermögen Milch und Fett);

                           —

                           Bavarijos žemės ūkio ministerijos administraciniai teisės aktai, kuriais patvirtinami mokslinių tyrimų projektai ir išlaidos (vok. Ausgabeermächtigung).

               (15)

               Sprendimas, kokius mokslinių tyrimų projektus vykdyti ir finansuoti iš pieno mokesčio, priimtas taikant specialią sprendimų priėmimo procedūrą, apimančią skirtingus sprendimų priėmimo lygmenis. Bavarijos pieno pramonės valstybinės asociacijos valdyba (vok. Vorstand der Landesvereinigung der bayerischen Milchwirtschaft) skelbia iš anksto atrinktų projektų sąrašą ir pateikia jį asociacijos generalinės asamblėjos (vok. Mitgliederversammlung) balsavimui. Generalinė asamblėja taip pat balsuoja dėl planuojamo projekto biudžeto. Remdamasi šiuo balsavimu ir Bavarijos žemės ūkio ministerijos dvimečiu biudžeto planu, ministerija skelbia administracinius teisės aktus, kuriais patvirtinamos atrinktų mokslinių tyrimų projektų išlaidos (vok. Ausgabeermächtigung). Dėl kiekvieno projekto priimamas atskiras sprendimas.

         3.   VOKIETIJOS PASTABOS

               (16)

               Vokietija pateikė tokią informaciją apie suderinamumo sąlygas, kaip reikalaujama Sprendime pradėti procedūrą:

      BY 2 – „Die Erhöhung des Milchproteingehaltes durch Management und Züchtung: Eine Perspektive für Milcherzeuger, Verbraucher und Industrie“ (Pieno baltymų kiekio padidėjimas dėl valdymo ir veisimo. Pieno gamintojų, vartotojų ir pramonės perspektyva):

               (17)

               Projektas vykdytas 2008–2012 m. Pagalbos gavėjas buvo Miuncheno technikos universitetas (vok. Technische Universität München).

               (18)

               Visas projekto biudžetas buvo 600 000 EUR. Finansinės priemonės paskirstytos taip:

                  1 lentelė

                           Šaltinis

                           EUR per metus

                           Iš viso EUR

                           % visų išlaidų

                           Nuosavi pagalbos gavėjo ištekliai

                           20 000

                           100 000

                           16,67

                           Įmonių grupė „Theo Müller“

                           75 000

                           350 000

                           58,33

                           Pieno mokestis (MFG)

                           35 000

                           150 000

                           25

               (19)

               Pagalbos suma iš pieno mokesčio buvo 150 000 EUR ir sudarė 25 % viso mokslinio tyrimo projekto biudžeto.

      BY 11 – „Förderung der Anpassung von Untersuchungsmethoden zur Bearbeitung spezifischer Fragestellungen sowie der Methodenentwicklung in Kooperation mit Forschungseinrichtungen und der Nutzbarmachung und des Transfers wissenschaftlicher Erkenntnisse für die bayerische Milchwirtschaft“ (Skatinimas pritaikyti tyrimų metodus siekiant spręsti konkrečius klausimus, kurti metodus bendradarbiaujant su mokslinių tyrimų institucijomis ir perduoti mokslo žinias Bavarijos pieno pramonei):

               (20)

               Projekto tikslas buvo modernizuoti dabartinius pieno analizės metodus ir klausimynus, kiek tai susiję su konkrečiais su pienu susijusiais klausimais. Mokslinio tyrimo projekto rezultatais turėjo pasinaudoti Bavarijos pieno įmonės, gamindamos pieną ir pieno produktus.

               (21)

               Projektas vykdytas 2002–2011 m. Pagalba buvo teikiama kiekvienas metais.

               (22)

               Projekto biudžetas ir pagalbos suma:

                  2 lentelė

                  2002–2006 m. laikotarpis

                           Metai

                           2002

                           2003

                           2004

                           2005

                           2006

                           Projekto biudžetas (EUR)

                           332 505,30

                           416 945,14

                           616 483,19

                           812 433,90

                           587 072,90

                           Pagalbos suma (EUR)

                           222 261,52

                           288 240,39

                           423 429,64

                           564 887,80

                           391 124,32

                           Pagalbos intensyvumas (%)

                           66,84

                           69,13

                           68,68

                           69,53

                           66,62

                  3 lentelė

                  2007–2012 m. laikotarpis

                           Metai

                           2007

                           2008

                           2009

                           2010

                           2011

                           2012

                           Projekto biudžetas (EUR)

                           378 169,60

                           324 134,53

                           376 916,07

                           369 009,52

                           409 803,32

                           343 753,57

                           Pagalbos suma (EUR)

                           273 898,60

                           240 292,53

                           274 014,01

                           268 866,52

                           301 076,32

                           257 259,72

                           Pagalbos intensyvumas (%)

                           72,43

                           74,13

                           72,70

                           72,86

                           73,47

                           74,84

               (23)

               Pagalbos gavėjas buvo vidutinė įmonė (5) (toliau – MVĮ) „Milchwirtschaftlicher Verein Allgäu-Schwaben e. V.“ Mokslinio tyrimo rezultatai buvo pristatyti įvairiuose nacionaliniuose ir tarptautiniuose renginiuose, taip pat įvairiuose nacionaliniuose ir tarptautiniuose moksliniuose žurnaluose (6).

      BY 12 – „Entwicklung einer anti-listeriellen, frühen Oberflächenreifungskultur für geschmierte Käse“ (Antilisterinės medžiagos sūriui brandinti kūrimas):

               (24)

               2013 m. rugsėjo 20 d. raštu Vokietija paaiškino, kad iš pradžių ji parengė netinkamą projekto aprašymą, kuris buvo svarstomas priimant Sprendimą pradėti procedūrą. Taip nutiko todėl, kad projektas buvo supainiotas su kitu projektu panašiu pavadinimu, kuris buvo finansuojamas tik privačiais ištekliais. Vokietija pateikė tokią naują informaciją apie projektą, kuris buvo finansuojamas iš pieno mokesčio:

               (25)

               Projekto tikslas buvo rasti sąsajų tarp monocitogeninių listerijų (Listeria monocytogenes) ir brandinimo bakterijų Brevibacterium linens. Projektą sudarė fundamentinis mikrobų tyrimas. Atlikus tyrimą nustatytas ypatingas kai kurių Pichia norvegensis padermių slopinimo potencialas Listeria monocytogenes atžvilgiu – šis nustatytas faktas iki tol nebuvo moksliškai aprašytas. Šio rezultato nebuvo galima iš karto panaudoti sūrio gamybai, nes reikėjo išsamiau paaiškinti esmines slopinimo principo molekulines savybes.

               (26)

               Projektas vykdytas 2006–2008 m. Projekto biudžetas buvo 30 000 EUR. Jis buvo finansuojamas tik iš pieno mokesčio.

               (27)

               Pagalbos gavėjas buvo pelno nesiekianti aukštojo mokslo įstaiga – Miuncheno technikos universitetas.

      BY 13 – „Überwachung von antimikrobiellen Rückständen der Milch – Etablierung des neuen Biosensor-Systems MCR3 für Routineuntersuchungen in der Praxis“ (Antimikrobinių liekanų piene stebėjimas. Naujos biojutiklių sistemos MCR3 praktiniams įprastiniams tyrimams kūrimas):

               (28)

               Projektas vykdytas 2010–2011 m. Tinkamos finansuoti išlaidos sudarė 73 234,58 EUR. Pagalba suteikta 2010 m. iš dviejų šaltinių: pieno mokesčio ir Bavarijos žemės biudžeto (vok. Cluster Ernährung). Iš pieno mokesčio išmokėta pagalbos suma buvo 26 500 EUR, o iš Bavarijos žemės biudžeto – 26 500 EUR. Taigi pagalbos intensyvumas buvo 72,4 %

               (29)

               Pagalbos gavėjas buvo MVĮ (7)„Milchprüfring Bayern e. V.“ Mokslinio tyrimo rezultatai buvo pristatyti įvairiuose nacionaliniuose ir tarptautiniuose renginiuose, taip pat įvairiuose nacionaliniuose ir tarptautiniuose moksliniuose žurnaluose (8).

         4.   VALSTYBĖS PAGALBOS BUVIMO VERTINIMAS

               (30)

               Sprendime pradėti procedūrą Komisija laikėsi nuomonės, kad dalinės priemonės pasižymi visais valstybės pagalbos požymiais.

               (31)

               Pagal SESV 107 straipsnio 1 dalį valstybės narės arba iš jos valstybinių išteklių bet kokia forma suteikta pagalba, kuri, palaikydama tam tikras įmones arba tam tikrų prekių gamybą, iškreipia konkurenciją arba gali ją iškreipti, yra nesuderinama su vidaus rinka, kai ji daro poveikį valstybių narių tarpusavio prekybai.

         4.1.   Valstybės arba iš valstybinių išteklių suteikta pagalba

               (32)

               Pagalba daugiausia suteikta iš pieno mokesčio. Dalinės priemonės BY 13 atveju pagalba taip pat suteikta iš Bavarijos žemės biudžeto.

               (33)

               Finansiniai ištekliai iš Bavarijos žemės biudžeto sudaro valstybinius išteklius. Finansiniai ištekliai iš pieno mokesčio taip pat laikomi valstybiniais ištekliais pagal SESV 107 straipsnio 1 dalį dėl šių priežasčių:

               (34)

               Pagal nusistovėjusią Teisingumo Teismo praktiką nėra tinkama atskirti atvejus, kai pagalbą teikia tiesiogiai valstybė ir kai ji teikiama per šiuo tikslu valstybės paskirtą ar įsteigtą viešąją ar privačią įstaigą. Kad suteikti pranašumai galėtų būti laikomi valstybės pagalba pagal SESV 107 straipsnio 1 dalį, jie turi būti, pirma, suteikti tiesiogiai ar netiesiogiai iš valstybinių išteklių, antra, priskirtini valstybei.

               (35)

               Kalbant apie pirmiau aprašytas priemones, akivaizdu, kad mokestis renkamas remiantis federaliniu įstatymu (MFG) ir Bavarijos reglamentu dėl pieno mokesčio.

               (36)

               Konkrečiai MFG 22 skirsnio 1 dalies pirmame sakinyje nustatyta, kad žemių Vyriausybės, konsultuodamosi su Žemės asociacija arba profesinėmis organizacijomis, gali bendrai rinkti mokesčius iš pieninių, pieno surinkimo centrų ir pieno perdirbimo centrų.

               (37)

               Pagal MFG 22 straipsnio 1 dalies antrą sakinį žemių Vyriausybės asociacijos arba profesinių organizacijų prašymu gali rinkti bendrą ne didesnį kaip 0,2 cento už kilogramą pristatyto pieno mokestį. Todėl akivaizdu, kad mokesčio suverenumas priklauso žemių Vyriausybėms.

               (38)

               Pieno mokesčio rinkimo Bavarijoje teisinis pagrindas yra Bavarijos reglamentas dėl pieno mokesčio, kuriuo reglamentuojama išsami tvarka, įskaitant mokesčio sumą. Todėl pieno mokesčio rinkimą reglamentuoja Bavarijos Vyriausybė, taigi valstybė. Šiai išvadai neprieštarauja ir tai, kad šis reglamentas priimamas konsultuojantis su atitinkama pieno sektoriui atstovaujančia žemės asociacija.

               (39)

               Šiuo atveju mokestis renkamas iš privačių įmonių – pieninių. Iš šio mokesčio gautos pajamos patenka į Bavarijos biudžetą prieš panaudojant jas dalinėms priemonėms moksliniams tyrimams finansuoti. Todėl laikoma, kad vykdoma valstybės kontrolė.

               (40)

               Komisija daro išvadą, kad priemonėms finansuoti iš pieno mokesčio fondo naudoti valstybiniai ištekliai, todėl jos priskirtinos valstybei.

         4.2.   Įmonės ir atrankusis pranašumas

               (41)

               Pagalbos gavėjai: Miuncheno technikos universitetas (dalinės priemonės BY 2 ir BY 12), bendrovės „Milchwirtschaftlicher Verein Allgäu-Schwaben e. V.“ (dalinė priemonė BY 11) ir „Milchprüfring Bayern e. V.“ (dalinė priemonė BY 13).

               (42)

               Miuncheno technikos universitetas yra valstybinė mokslinių tyrimų organizacija. Kalbant apie dalinę priemonę BY 2, šį universitetą reikia laikyti įmone, nes jis vykdė ekonominę veiklą, t. y. sutartinius mokslinius tyrimus žemės ūkio srityje, siekdamas pateikti praktinius rezultatus, kuriais gamindami pieną pasinaudotų ūkininkai ir pieninės. Ekonominį veiklos pobūdį pabrėžia tai, kad šį mokslinio tyrimo projektą taip pat finansavo privačios įmonės (įmonių grupė „Theo Miller“, žr. 18 konstatuojamąją dalį). Galima daryti išvadą, kad mokslinių tyrimų organizacija vykdė sutartinį mokslinį tyrimą ir teikė tyrimo rezultatus verslo įmonėms.

               (43)

               Kalbant apie dalinę priemonę BY 12, Miuncheno technikos universitetą reikia laikyti ne įmone, nes jis vykdė ne ekonominę veiklą, t. y. atliko nepriklausomą mokslinį tyrimą siekdamas gauti daugiau fundamentinių žinių mikrobų srityje. Kaip nurodyta 24 konstatuojamojoje dalyje, Vokietija pateikė naują informaciją apie šią dalinę priemonę, kuri nebuvo vertinama Sprendime pradėti procedūrą. Remiantis nauja informacija, mokslinio tyrimo projektas pagal dalinę priemonę BY 12 susijęs su nepriklausomu moksliniu tyrimu, t. y. tiesiogiai praktiškai nepritaikomu fundamentiniu mikrobų tyrimu.

               (44)

               Bendrovės „Milchwirtschaftlicher Verein Allgäu-Schwaben e. V.“ (dalinė priemonė BY 11) ir „Milchprüfring Bayern e. V.“ (dalinė priemonė BY 13) yra privačios juridinės Bavarijos pieno gamybos ir pramonės atstovų organizacijos, vykdančios įvairią ekonominę veiklą ir teikiančios paslaugas pagal sutartį, kurios naudingos Bavarijos pieno gamintojams, perdirbėjams ir kitiems ekonominės veiklos vykdytojams pieno sektoriuje. Kalbant apie dalines priemones BY 11 ir BY 13, šios bendrovės vykdė sutartinį mokslinį tyrimą žemės ūkio srityje, siekdamos pateikti praktinius rezultatus, kuriais gamindami pieną pasinaudotų ūkininkai ir pieninės. Vokietijoje jos laikomos MVĮ.

               (45)

               Trims atrinktiems pagalbos gavėjams kaip įmonėms buvo suteiktas atrankusis pranašumas, nes projekto išlaidos, kurios sudaro jų ekonominės veiklos dalį ir kurias įprastai jie turėtų padengti iš savo biudžeto, buvo padengtos taikant priemones iš valstybės biudžeto ir pieno mokesčio.

         4.3.   Konkurencijos iškraipymas ir poveikis prekybai

               (46)

               Remiantis Teisingumo Teismo praktika, kurios nors įmonės konkurencinės padėties sustiprinimas suteikiant jai valstybės pagalbą paprastai reiškia konkurencijos iškreipimą su ja konkuruojančių įmonių, kurios tos pagalbos negauna, atžvilgiu (9). Be to, pagalba vienai įmonei, vykdančiai veiklą rinkoje, kuri atverta Sąjungos vidaus prekybai, gali turėti įtakos valstybių narių tarpusavio prekybai (10). 2001–2012 m. prekyba žemės ūkio produktais Sąjungoje pasiekė didelį mastą. Pvz., kalbant apie produktus, kurie Kombinuotojoje nomenklatūroje klasifikuotini 0401 pozicijoje (nekoncentruotas pienas ir grietinėlė, į kuriuos nepridėta cukraus ar kitų saldiklių) (11), importas ir eksportas 2011 m. siekė atitinkamai 1,2 mlrd. EUR ir 957 mln. EUR (12).

               (47)

               Šiame sprendime vertintų dalinių priemonių tikslas – paremti sutartinių pramoninių tyrimų veiklą žemės ūkio sektoriuje, visų pirma pieno sektoriuje. Todėl, atsižvelgiant į didelio masto prekybą pieno produktais, galima teigti, kad nagrinėjamos dalinės priemonės iškreipia arba gali iškreipti konkurenciją ir daro neigiamą įtaką valstybių narių tarpusavio prekybai.

         4.4.   Išvada dėl pagalbos buvimo

               (48)

               Todėl galima daryti išvadą, kad dalinės priemonės BY 2, BY 11 ir BY 13 gali būti laikomos valstybės pagalba pagal SESV 107 straipsnio 1 dalį, o dalinė priemonė BY 12 negali būti laikoma valstybės pagalba, nes pagalbos gavėjas nevykdė ekonominės veiklos.

         5.   PAGALBOS TEISĖTUMO VERTINIMAS

               (49)

               Pagal SESV 108 straipsnio 3 dalį valstybės narės yra įsipareigojusios pranešti Komisijai apie bet kokį ketinimą suteikti pagalbą ir negali įgyvendinti tokios pagalbos negavusios Komisijos patvirtinimo, kad pagalba yra suderinama (įpareigojimas dėl neveikimo). Vokietija nepranešė Komisijai apie dalines priemones BY 2, BY 11 ir BY 13 prieš jas įgyvendindama.

               (50)

               Dalinės priemonės BY 2, BY 11 ir BY 13 yra nauja pagalba pagal Reglamento (ES) 2015/1589 1 straipsnio c punktą. Netenkinami jokie esamos pagalbos kriterijai. Visų pirma pagal Reglamento (ES) 2015/1589 1 straipsnio b punkto i papunktį pagalbos nebuvo, nes ji buvo įgyvendinta po to, kai įsigaliojo SESV (dalinė priemonė BY 2 įgyvendinta 2008 m., dalinė priemonė BY 11–2002 m., o dalinė priemonės BY 13–2010 m.), ir nesibaigė 10 metų senaties terminas (senaties terminas buvo nutrauktas 2011 m. lapkričio 28 d., žr. Sprendimo pradėti procedūrą 152 konstatuojamąją dalį).

               (51)

               Taigi, kadangi Komisijai nebuvo pranešta apie šią naują pagalbą prieš ją įgyvendinant, ši pagalba yra neteisėta.

         6.   DALINIŲ PRIEMONIŲ SUDERINAMUMO VERTINIMAS

               (52)

               Pagal Sutarties 107 straipsnio 3 dalies c punktą pagalba, skirta tam tikros ekonominės veiklos rūšių arba tam tikrų ekonomikos sričių plėtrai skatinti, jei ji netrikdo prekybos sąlygų taip, kad prieštarautų bendram interesui, gali būti laikoma suderinama su vidaus rinka.

               (53)

               Pagal Komisijos pranešimą dėl taikomų taisyklių neteisėtai valstybės pagalbai vertinti nustatymo (13) neteisėta valstybės pagalba, t. y. pagalba, įgyvendinta pažeidžiant SESV 108 straipsnio 3 dalį, turi būti vertinama pagal suteikiant pagalbą galiojusias taisykles.

               (54)

               Priimtos konkrečios pagalbos moksliniams tyrimams gairės. Pagalba, suteikta nuo 2001 m. lapkričio 28 d. iki 2006 m. gruodžio 31 d., turi būti vertinama atsižvelgiant į Bendrijos valstybės pagalbos moksliniams tyrimams ir taikomajai veiklai sistemą (14) (toliau – 1996 m. Bendrijos sistema). Pagalba, suteikta po 2007 m. sausio 1 d., turi būti vertinama atsižvelgiant į Bendrijos valstybės pagalbos moksliniams tyrimams, taikomajai veiklai ir naujovių diegimui sistemą (15) (toliau – 2007–2013 m. Bendrijos sistema).

               (55)

               Dalinės priemonės BY 2, BY 11 ir BY 13 gali būti laikomos pramoniniais tyrimais, kaip apibrėžta 1996 m. Bendrijos sistemos I priedo antroje įtraukoje ir 2007–2013 m. Bendrijos sistemos 2.2 skirsnio f punkte, nes šiomis dalinėmis priemonėmis siekta gerokai patobulinti pieno produktus bei gamybos procesus ir įgyti apie juos žinių, be to, jos pieno sektoriui davė praktinių rezultatų. Šių mokslinių tyrimų projektų rezultatus pieno sektoriaus įmonės galėjo tiesiogiai panaudoti savo gamybos cikluose, nes jų tikslas buvo pasiekti geresnę gaminamų pieno produktų kokybę. Pvz., mokslinio tyrimo projektas pagal dalinę priemonę BY 2 buvo susijęs su pieno baltymų kiekio padidėjimu ir šiame projekte tiesiogiai dalyvavo privačios įmonės; mokslinio tyrimo projektas pagal dalinę priemonę BY 11 buvo susijęs su modernia pieno kokybės analize, o mokslinio tyrimo projektas pagal dalinę priemonę BY 13 – su naujos biojutiklių sistemos praktiniams įprastiniams tyrimams kūrimu.

               (56)

               Tinkamų finansuoti išlaidų suderinamumas jau buvo teigiamai įvertintas Sprendime pradėti procedūrą (žr. Sprendimo pradėti procedūrą 203 ir 209 konstatuojamąsias dalis). Todėl dar reikia įvertinti pagalbos intensyvumą (žr. Sprendimo pradėti procedūrą 204, 205, 210 ir 211 konstatuojamąsias dalis) (žr. šio sprendimo 5 konstatuojamąją dalį).

      Dalinė priemonė BY 2

               (57)

               Dalinė priemonė BY 2 turi būti vertinama atsižvelgiant į 2007–2013 m. Bendrijos sistemą, nes pagalba suteikta 2008–2012 m. laikotarpiui.

               (58)

               Pagal 2007–2013 m. Bendrijos sistemos 5.1.2 skirsnio b punktą pramoniniams tyrimams leidžiamas pagalbos intensyvumas neturi viršyti 50 %. Dalinės priemonės BY 2 pagalbos intensyvumas buvo 25 % (žr. šio sprendimo 19 konstatuojamąją dalį), taigi atitiko leidžiamą teisėtą ribą.

               (59)

               Todėl galima daryti išvadą, kad dalinė priemonė BY 2 suderinama su vidaus rinka, nes pagalbos intensyvumas atitinka 2007–2013 m. Bendrijos sistemos 5.1.2 skirsnio b punkte nurodytą pagalbos intensyvumą.

      Dalinė priemonė BY 11

               (60)

               Kadangi dalinė priemonė BY 11 buvo taikyta 2002–2011 m., pagalbą reikia vertinti atsižvelgiant į abejas pagalbos moksliniams tyrimams gaires: 1996 m. Bendrijos sistemą įgyvendinimo laikotarpiu nuo 2001 m. lapkričio 28 d. iki 2006 m. gruodžio 31 d. ir 2007–2013 m. Bendrijos sistemą įgyvendinimo laikotarpiu nuo 2007 m. sausio 1 d. iki 2011 m. gruodžio 31 d.

               (61)

               Įgyvendinimo laikotarpiu nuo 2001 m. lapkričio 28 d. iki 2006 m. gruodžio 31 d. leidžiamas pagalbos intensyvumas pramoniniams tyrimams buvo 50 % (1996 m. Bendrijos sistemos 5.3 skirsnis). Jei pagalba skiriama MVĮ, pagalbos intensyvumas galėjo būti padidintas 10 procentinių punktų (1996 m. Bendrijos sistemos 5.10.1 skirsnis). Pagalbos intensyvumą buvo leidžiama padidinti dar 10 procentinių punktų, jeigu projekto rezultatai buvo plačiai skelbiami (1996 m. Bendrijos sistemos 5.10.4 skirsnio c punktas). Pagal dalinę priemonę BY 11 suteikta pagalba atitinka tas pagalbos taisykles, nes ta pagalba buvo suteikta MVĮ, o rezultatai pristatyti įvairiuose tarptautiniuose ir nacionaliniuose moksliniuose renginiuose ir leidiniuose ir sudarė mažiau kaip 70 % tinkamų finansuoti išlaidų (žr. šio sprendimo 22 konstatuojamąją dalį ir 2 lentelę).

               (62)

               Įgyvendinimo laikotarpiu nuo 2007 m. sausio 1 d. iki 2011 m. gruodžio 31 d. leidžiamas pagalbos intensyvumas pramoniniams tyrimams buvo 50 % (2007–2013 m. Bendrijos sistemos 5.1.2 skirsnio b punktas). Jei pagalba skiriama MVĮ, pagalbos intensyvumas galėjo būti padidintas 10 procentinių punktų (2007–2013 m. Bendrijos sistemos 5.1.3 skirsnio a punktas). Pagalbos intensyvumą buvo leidžiama padidinti dar 15 procentinių punktų iki 80 % didžiausio pagalbos intensyvumo, jeigu projekto rezultatai buvo plačiai skelbiami (2007–2013 m. Bendrijos sistemos 5.1.3 skirsnio c punktas). Pagal dalinę priemonę BY 11 suteikta pagalba atitinka tas pagalbos taisykles, nes ta pagalba buvo suteikta MVĮ, o rezultatai pristatyti įvairiuose tarptautiniuose ir nacionaliniuose moksliniuose renginiuose ir leidiniuose ir sudarė mažiau kaip 75 % tinkamų finansuoti išlaidų (žr. šio sprendimo 21 konstatuojamąją dalį ir 3 lentelę).

               (63)

               Pagalbos gavėjas – bendrovė „Milchwirtschaftlicher Verein Allgäu-Schwaben e. V.“ – gali būti laikomas MVĮ, nes šios bendrovės darbuotojų skaičius ir metinė apyvarta neviršija 2003 m. gegužės 6 d. Komisijos rekomendacijoje dėl labai mažų, mažųjų ir vidutinių įmonių sampratos (16) nustatytų ribų (žr. 23 konstatuojamąją dalį). Įvairių tarptautinių ir nacionalinių mokslinių renginių ir leidinių sąraše, apie kurį kalbama toje pačioje konstatuojamojoje dalyje, nurodytos apytikriai 38 viešosios paskaitos ir 29 leidiniai.

      Dalinė priemonė BY 13

               (64)

               Dalinė priemonė BY 13 turi būti vertinama atsižvelgiant į 2007–2013 m. Bendrijos sistemą, nes pagalba suteikta 2010 m.

               (65)

               Leidžiamas pagalbos intensyvumas pramoniniams tyrimams buvo 50 % (2007–2013 m. Bendrijos sistemos 5.1.2 skirsnio b punktas). Jei pagalba skiriama MVĮ, pagalbos intensyvumas galėjo būti padidintas 10 procentinių punktų (2007–2013 m. Bendrijos sistemos 5.1.3 skirsnio a punktas). Pagalbos intensyvumą buvo leidžiama padidinti dar 15 procentinių punktų iki 80 % didžiausio pagalbos intensyvumo, jeigu projekto rezultatai buvo plačiai skelbiami (2007–2013 m. Bendrijos sistemos 5.1.3 skirsnio c punktas). Pagal dalinę priemonę BY 13 suteikta pagalba atitinka tas pagalbos taisykles, nes ta pagalba buvo suteikta MVĮ, o rezultatai pristatyti įvairiuose tarptautiniuose ir nacionaliniuose moksliniuose renginiuose ir leidiniuose ir sudarė mažiau kaip 75 % tinkamų finansuoti išlaidų (žr. šio sprendimo 26 ir 27 konstatuojamąsias dalis).

               (66)

               Pagalbos gavėjas – bendrovė „Milchprüfring Bayern e. V.“ – gali būti laikomas MVĮ, nes šios bendrovės darbuotojų skaičius ir metinė apyvarta neviršija 2003 m. gegužės 6 d. Komisijos rekomendacijoje dėl labai mažų, mažųjų ir vidutinių įmonių sampratos (17) nustatytų ribų (žr. 29 konstatuojamąją dalį). Įvairių tarptautinių ir nacionalinių mokslinių renginių ir leidinių sąraše, apie kurį kalbama toje pačioje konstatuojamojoje dalyje, nurodyta apytikriai 12 viešųjų paskaitų ir 12 leidinių.

      Išvados dėl dalinių pagalbos priemonių suderinamumo

               (67)

               Todėl galima daryti išvadą, kad dalinės priemonės BY 2, BY 11 ir BY 13 suderinamos su vidaus rinka.

         PRIĖMĖ ŠĮ SPRENDIMĄ:
   1 straipsnis
   Dalinė priemonė BY 12 nėra valstybės pagalba pagal SESV 107 straipsnio 1 dalį.
   2 straipsnis
   Valstybės pagalba, kurią nuo 2001 m. lapkričio 28 d. iki 2012 m. gruodžio 31 d. Vokietija neteisėtai, pažeisdama SESV 108 straipsnio 3 dalį, suteikė dalinėms priemonėms BY 2, BY 11 ir BY 13 įgyvendinti, yra suderinama su vidaus rinka pagal SESV 107 straipsnio 3 dalies c punktą.
   3 straipsnis
   Šis sprendimas skirtas Vokietijos Federacinei Respublikai.

      Priimta Briuselyje 2017 m. kovo 24 d.

            Komisijos vardu

         Phil HOGAN

            Komisijos narys

      (1)  OL C 7, 2014 1 10, p. 8.

      (2)  2015 m. liepos 13 d. Tarybos reglamentas (ES) 2015/1589, nustatantis išsamias Sutarties dėl Europos Sąjungos veikimo 108 straipsnio taikymo taisykles (OL L 248, 2015 9 24, p. 9).

      (3)  C(2013) 4457 final, ištaisytas 2013 m. gruodžio 16 d. raštu (C(2013) 9021 final).

      (4)  Žr. nuorodą 1 išnašoje.

      (5)  Pagal Vokietijos pateiktą informaciją pagalbos gavėjas 2011 m. turėjo 154 darbuotojus, o jo metinė apyvarta sudarė 9,05 mln. EUR.

      (6)  Bavarijos žemės ūkio ministerijos pateiktų leidinių sąrašas Komisijoje užregistruotas su nuoroda Ares(2016)5503557, 2016 m. rugsėjo 22 d.

      (7)  Pagal Vokietijos pateiktą informaciją pagalbos gavėjas 2011 m. turėjo 158 darbuotojus, o jo apyvarta sudarė 14,6 mln. EUR.

      (8)  Bavarijos žemės ūkio ministerijos pateiktų leidinių sąrašas Komisijoje užregistruotas su nuoroda Ares(2016)5503557, 2016 m. rugsėjo 22 d.

      (9)  1980 m. rugsėjo 17 d. Teisingumo Teismo sprendimas Philip Morris Holland BV/Komisija, 730/79, EU:C:1980:209, 11 ir 12 punktai.

      (10)  Žr. visų pirma 1988 m. liepos 13 d. Teisingumo Teismo sprendimą Prancūzijos Respublika/Komisija, 102/87, EU:C:1988:391.

      (11)  2012 m. spalio 9 d. Komisijos įgyvendinimo reglamentas (ES) Nr. 927/2012, kuriuo iš dalies keičiamas Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedas (OL L 304, 2012 10 31, p. 1).

      (12)  Šaltinis – Eurostatas.

      (13)  Komisijos pranešimas dėl taisyklių, taikomų vertinant neteisėtą valstybės pagalbą, nustatymo (OL C 119, 2002 5 22, p. 22).

      (14)  Bendrijos valstybės pagalbos moksliniams tyrimams ir taikomajai veiklai sistema (OL C 45, 1996 2 17, p. 5).

      (15)  Bendrijos valstybės pagalbos moksliniams tyrimams, taikomajai veiklai ir naujovių diegimui sistema (OL C 323, 2006 12 30, p. 1).

      (16)  OL L 124, 2003 5 20, p. 36.

      (17)  OL L 124, 2003 5 20, p. 36.


title: 2010/491/EB: 2009 m. liepos 27 d. Tarybos sprendimas dėl Europos bendrijos ir Šveicarijos Konfederacijos bei Lichtenšteino Kunigaikštystės susitarimo dėl minėtų valstybių dalyvavimo Europos operatyvaus bendradarbiavimo prie Europos Sąjungos valstybių narių išorės sienų valdymo agentūros veikloje sąlygų pasirašymo Bendrijos vardu

text:
16.9.2010

               LT

               Europos Sąjungos oficialusis leidinys

               L 243/66

         TARYBOS SPRENDIMAS
   2009 m. liepos 27 d.
   dėl Europos bendrijos ir Šveicarijos Konfederacijos bei Lichtenšteino Kunigaikštystės susitarimo dėl minėtų valstybių dalyvavimo Europos operatyvaus bendradarbiavimo prie Europos Sąjungos valstybių narių išorės sienų valdymo agentūros veikloje sąlygų pasirašymo Bendrijos vardu
   (2010/491/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 62 straipsnio 2 dalies a punktą ir 66 straipsnį, kartu su 300 straipsnio 2 dalies pirmos pastraipos pirmuoju sakiniu,
   atsižvelgdama į Komisijos pasiūlymą,
   kadangi:

               (1)

               Pagal 2004 m. spalio 26 d. Tarybos reglamento (EB) Nr. 2007/2004, įsteigiančio Europos operatyvaus bendradarbiavimo prie Europos Sąjungos valstybių narių išorės sienų valdymo agentūrą (1), 21 straipsnio 3 dalį su Šengeno acquis įgyvendinimu, taikymu ir plėtojimu susijusios šalys dalyvauja tos Agentūros veikloje. Jų dalyvavimo sąlygos turi būti tiksliau išdėstytos tolesniuose susitarimuose, kuriuos Bendrija turi sudaryti su tomis šalimis.

               (2)

               2008 m. kovo 11 d. Komisijai suteikus įgaliojimus, baigtos derybos su Šveicarijos Konfederacija ir Lichtenšteino Kunigaikštyste dėl Susitarimo dėl minėtų valstybių dalyvavimo Europos operatyvaus bendradarbiavimo prie Europos Sąjungos valstybių narių išorės sienų valdymo agentūros veikloje sąlygų.

               (3)

               Atsižvelgiant į tai, kad jis gali būti sudarytas vėliau, 2009 m. sausio 19 d. parafuotas Susitarimas turėtų būti pasirašytas, o pridedamos bendros deklaracijos – patvirtintos.

               (4)

               Pagal Protokolo dėl Danijos pozicijos, pridedamo prie Europos Sąjungos sutarties ir Europos bendrijos steigimo sutarties, 1 ir 2 straipsnius Danija nedalyvauja priimant šį sprendimą, nėra jo saistoma ir neprivalo jo taikyti. Kadangi šiuo sprendimu plėtojamas Šengeno acquis pagal Europos bendrijos steigimo sutarties 3 dalies IV antraštinės dalies nuostatas, Danija pagal minėto protokolo 5 straipsnį per šešis mėnesius nuo tos dienos, kai bus priimtas šis sprendimas, turi nuspręsti, ar jį įgyvendins savo nacionalinės teisės aktuose.

               (5)

               Šiuo sprendimu plėtojamos Šengeno acquis nuostatos, kuriose Jungtinė Karalystė nedalyvauja pagal 2000 m. gegužės 29 d. Tarybos sprendimą 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (2). Todėl Jungtinė Karalystė nedalyvauja priimant šį sprendimą, nėra jo saistoma ir neprivalo jo taikyti.

               (6)

               Šiuo sprendimu plėtojamos Šengeno acquis nuostatos, kuriose Airija nedalyvauja pagal 2002 m. vasario 28 d. Tarybos sprendimą 2002/192/EB dėl Airijos prašymo dalyvauti įgyvendinant kai kurias Šengeno acquis
                   (3) nuostatas. Todėl Airija nedalyvauja priimant šį sprendimą, nėra jo saistoma ir neprivalo jo taikyti,

         NUSPRENDĖ:
   1 straipsnis
   Bendrijos vardu patvirtinamas Europos bendrijos ir Šveicarijos Konfederacijos bei Lichtenšteino Kunigaikštystės susitarimo dėl minėtų valstybių dalyvavimo Europos operatyvaus bendradarbiavimo prie Europos Sąjungos valstybių narių išorės sienų valdymo agentūros veikloje sąlygų pasirašymas ir pridedamos bendros deklaracijos su sąlyga, kad Susitarimas bus sudarytas.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Bendrijos vardu pasirašyti Susitarimą su sąlyga, kad jis bus sudarytas.

      Priimta Briuselyje 2009 m. liepos 27 d.

            Tarybos vardu

            Pirmininkas

         C. BILDT

      (1)  OL L 349, 2004 11 25, p. 1.

      (2)  OL L 131, 2000 6 1, p. 43.

      (3)  OL L 64, 2002 3 7, p. 20.


title: 2007 m. kovo 20 d. , Europolo Valdybos Sprendimas nustatantis taisykles, reglamentuojančias susitarimus dėl trečiųjų šalių ekspertų prisijungimo prie analizės grupių veiklos

text:
29.3.2007

               LT

               Europos Sąjungos oficialusis leidinys

               C 72/32

         2007 m. kovo 20 d.

      EUROPOLO VALDYBOS SPRENDIMAS

   nustatantis taisykles, reglamentuojančias susitarimus dėl trečiųjų šalių ekspertų prisijungimo prie analizės grupių veiklos
   (2007/C 72/15)
   EUROPOLO VALDYBA,
   atsižvelgdama į Konvenciją dėl Europos policijos biuro įsteigimo (Europolo konvenciją), iš dalies pakeistą 2003 m. lapkričio 27 d. Tarybos aktu dėl protokolo dėl Konvencijos dėl Europos policijos biuro įsteigimo (Europolo konvencijos) dalinio pakeitimo sudarymo remiantis tos Konvencijos 43 straipsnio 1 dalimi (1), ir ypač į 10 straipsnio 9 dalį,
   atsižvelgdama į jungtinės priežiūros institucijos parengtą nuomonę,
   kadangi Valdyba, spręsdama dviejų trečdalių savo narių dauguma nustato taisykles, reglamentuojančias susitarimus dėl trečiųjų šalių ekspertų prisijungimo prie analizės grupių veiklos,
   PRIĖMĖ ŠĮ SPRENDIMĄ:
   1 straipsnis
   Apibrėžimai
   Šiame sprendime sąvokos:

               a)

               „analizės grupė “— tai grupė, kurios nariai dalyvauja analizės projekte, kaip nurodyta Europolo konvencijos 10 straipsnio 2 dalyje;

               b)

               „susitarimas “— tai susitarimas, kurį sudaro Europolas ir trečioji šalis, reglamentuojantis pastarosios prisijungimą prie analizės grupės veiklos;

               c)

               trečiosios šalies ekspertų „prisijungimas “prie analizės grupės veiklos reiškia, kad minėti ekspertai turi teisę dalyvauti analizės grupių posėdžiuose, pateikę prašymą gauti iš Europolo informaciją apie susijusios analizei skirtos darbo bylos eigą ir gauti bei skleisti, remiantis taikomais teisiniais reikalavimais, su trečiąja šalimi, kuriai jie atstovauja, susijusius analizės rezultatus;

               d)

               „trečioji šalis “— tai trečioji valstybė ar įstaiga, kaip nurodyta Europolo konvencijos 10 straipsnio 4 dalyje.

         2 straipsnis
   Kvietimas prisijungti prie analizės grupės veiklos
   Europolas gali kviesti trečiosios šalies, su kuria yra sudarytas galiojantis susitarimas, kuriame yra atitinkamos nuostatos dėl keitimosi informacija, įskaitant asmens duomenų perdavimą, taip pat dėl informacijos, kuria keičiamasi, konfidencialumo, ekspertus prisijungti prie analizės grupės veiklos. Tokiam kvietimui vieningai turi pritarti visi analizės grupės nariai.
   3 straipsnis
   Susitarimai
   1.   Trečiosios šalies ekspertų prisijungimą prie analizės grupės veiklos reglamentuoja tarp Europolo ir trečiųjų šalių sudaryti susitarimai. Šie susitarimai, kurie sudaromi vadovaujantis šio Sprendimo priede pateiktu pavyzdiniu susitarimu, turi būti perduoti jungtinei priežiūros institucijai. Jei Europolas ketina nukrypti nuo pavyzdinio susitarimo, konsultuojamasi su analizės grupės nariais.
   2.   Susitarimuose numatoma, kad prie analizės grupių veiklos prisijungę trečiųjų šalių ekspertai turi teisę:

               a)

               dalyvauti analizės grupių posėdžiuose ir

               b)

               pateikę prašymą, gauti iš Europolo informaciją apie susijusios analizei skirtos darbo bylos eigą ir

               c)

               gauti su trečiąja šalimi, kuriai jie atstovauja, susijusius analizės rezultatus; tokia informacija platinama, remiantis Europolo konvencijos 17 straipsnio 2 dalimi ir 18 straipsnio 4 dalimi, atitinkamomis bendradarbiavimo susitarimų ir susitarimų dėl konfidencialumo nuostatomis, 1999 m. kovo 12 d. Tarybos akto, patvirtinančio taisykles dėl asmenų duomenų perdavimo iš Europolo trečiosioms valstybėms ir trečiosioms institucijoms, 5 straipsnio 5 dalimi (2), ir gavus išankstinį valstybės narės, kuri perdavė tuos duomenis, sutikimą ir

               d)

               skleisti analizės rezultatus tik gavę išankstinį susijusių šalių pritarimą ir vadovaudamiesi atitinkamomis bendradarbiavimo susitarimų ir susitarimų dėl konfidencialumo nuostatomis.

         3.   Susitarimuose numatoma, kad juos galima nutraukti, apie tai pranešus susijusiai trečiajai šaliai arba Europolui, kurie imasi veiksmų, tik gavę analizės grupės narių pritarimą. Jei nariai susitarimo nepasiekia, Europolas vieno iš narių prašymu praneša apie susitarimo nutraukimą ir apie tai informuoja Valdybą.
   4 straipsnis
   Įsigaliojimas
   Šis sprendimas įsigalioja 2007 m. balandžio 19 dieną.

      Priimta Hagoje, 2007 m. kovo 20 d.

            Valdybos pirmininkas

         Hans-Jürgen FÖRSTER

      (1)  OL C 2, 2004 1 6, p. 1.

      (2)  OL C 88, 1999 3 30, p. 1, kurį iš dalies keičia 2002 m. vasario 28 d. Tarybos aktas (OL C 76, 2002 3 27, p. 1).

      PRIEDAS
      PAVYZDINIS SUSITARIMAS DĖL TREČIŲJŲ ŠALIŲ EKSPERTŲ PRISIJUNGIMO PRIE ANALIZĖS GRUPIŲ VEIKLOS
      Europolas ir (trečiosios šalies pavardė/pavadinimas) (toliau — „šalys“),
      atsižvelgdamos į Europolo konvenciją ir ypač į jos 10 straipsnio 9 dalį,
      atsižvelgdamos į Europolo ir (trečiosios šalies pavardė/pavadinimas) bendradarbiavimo susitarimą ir ypač į jo nuostatas dėl informacijos, kuria keičiamasi, konfidencialumo,
      ARBA:
      atsižvelgdamos į Europolo ir (trečiosios šalies pavardė/pavadinimas) bendradarbiavimo susitarimą ir į susitarimą dėl konfidencialumo,
      atsižvelgdamos į 1998 m. lapkričio 3 d. Tarybos aktą, nustatantį analizei skirtoms Europolo duomenų byloms taikomas taisykles (1),
      atsižvelgdamos į (data) Valdybos Sprendimą, nustatantį taisykles, reglamentuojančias susitarimus dėl trečiųjų šalių ekspertų prisijungimo prie analizės grupių veiklos, ir ypač į jo 3 straipsnio 1 dalį,
      atsižvelgdamos į pavedimą užvesti analizei skirtą darbo bylą YYY,
      kadangi valstybės narės suinteresuotos pakviesti (trečiosios šalies pavardė/pavadinimas) ekspertus prisijungti prie YYY analizės grupės veiklos,
      kadangi (trečiosios šalies pavardė/pavadinimas) veikla yra tiesiogiai susijusi su YYY analizės grupės analitine veikla,
      Priėmė šį susitarimą:
      1 straipsnis
      Apibrėžimai
      Šiame susitarime sąvokos:

                  a)

                  trečiosios šalies ekspertų „prisijungimas “prie analizės grupės veiklos reiškia, kad minėti ekspertai turi teisę dalyvauti analizės grupių posėdžiuose, pateikę prašymą, gauti iš Europolo informaciją apie susijusios analizei skirtos darbo bylos eigą ir gauti bei skleisti, remiantis taikomais teisiniais reikalavimais, su trečiąja šalimi, kuriai jie atstovauja, susijusius analizės rezultatus;

                  b)

                  „bendradarbiavimo susitarimas “— tai Europolo ir (trečiosios šalies pavardė/pavadinimas) (data) pasirašytas susitarimas;

                  c)

                  „susitarimas dėl konfidencialumo “— tai susitarimas, nurodytas Europolo konvencijos 18 straipsnio 6 dalyje.

            2 straipsnis
      Taikymo sritis
      1.   XXX (2) iš (jį siunčiančios institucijos pavadinimas) prisijungia prie YYY analizės grupės veiklos.
      2.   XXX atitinkamai suteikiama teisė:

                  a)

                  dalyvauti analizės grupių posėdžiuose ir

                  b)

                  pateikus prašymą, gauti iš Europolo informacijos apie susijusios analizei skirtos darbo bylos YYY eigą ir

                  c)

                  gauti su (trečiosios šalies pavardė/pavadinimas) susijusius analizės rezultatus; tokia informacija platinama, remiantis Europolo konvencijos 17 straipsnio 2 dalimi ir 18 straipsnio 4 dalimi, atitinkamomis bendradarbiavimo susitarimo ir susitarimo dėl konfidencialumo nuostatomis, 1999 m. kovo 12 d. Tarybos akto, patvirtinančio taisykles dėl asmenų duomenų perdavimo iš Europolo trečiosioms valstybėms ir trečiosioms institucijoms, 5 straipsnio 5 dalimi, ir gavus išankstinį valstybės narės, kuri perdavė tuos duomenis, sutikimą ir

                  d)

                  skleisti analizės rezultatus, tik gavus išankstinį susijusių šalių pritarimą ir vadovaujantis atitinkamomis bendradarbiavimo susitarimų ir susitarimų dėl konfidencialumo nuostatomis.

            3 straipsnis
      Įsigaliojimas
      Šis susitarimas įsigalioja (data).
      4 straipsnis
      Nutraukimas
      1.   Šis susitarimas automatiškai nustoja galioti, nutraukus analizei skirtą darbo bylą YYY.
      2.   Šį susitarimą galima bet kada nutraukti, apie tai pranešus vienai iš susitarimo šalių.

         (1)  OL C 26, 1999 1 30, p. 1, iš dalies pakeistas (įrašyti naujai patvirtinto Akto nuorodą).

         (2)  Eksperto (-ų) pavardė (-ės).


title: 2013/421/ES: 2013 m. birželio 27 d. Tarybos sprendimas dėl Europos Sąjungos pozicijos TIR konvencijos Administraciniame komitete dėl pasiūlymo iš dalies keisti Muitinės konvenciją dėl tarptautinio krovinių gabenimo su TIR knygelėmis (1975 m. TIR konvencija)

text:
3.8.2013

               LT

               Europos Sąjungos oficialusis leidinys

               L 209/17

         TARYBOS SPRENDIMAS
   2013 m. birželio 27 d.
   dėl Europos Sąjungos pozicijos TIR konvencijos Administraciniame komitete dėl pasiūlymo iš dalies keisti Muitinės konvenciją dėl tarptautinio krovinių gabenimo su TIR knygelėmis (1975 m. TIR konvencija)
   (2013/421/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Tarybos reglamentu (EEB) Nr. 2112/78 Bendrijos vardu buvo patvirtinta 1975 m. lapkričio 14 d. Muitinės konvencija dėl tarptautinio krovinių gabenimo su TIR knygelėmis (TIR konvencija) (1), įsigaliojusi Bendrijoje 1983 m. birželio 20 d. (2);

               (2)

               suvestinė TIR konvencijos versija paskelbta Tarybos sprendimo 2009/477/EB (3) priede; sprendime nustatyta, kad būsimus TIR konvencijos pakeitimus Komisija turi skelbti Europos Sąjungos oficialiajame leidinyje, nurodydama jų įsigaliojimo datą;

               (3)

               2011 m. spalio mėn. Jungtinių Tautų Europos ekonominės komisijos (JTEEK) su transportu susijusių muitinės klausimų darbo grupė visapusiškai apsvarsčiusi nutarė, kad reikia kai kurių TIR konvencijos pakeitimų. Pakeitimai yra susiję su TIR konvencijos 6 straipsniu ir naujos 9 priedo III dalies, kuria būtų nustatytos sąlygos ir reikalavimai, kurių turi laikytis tarptautinė organizacija, kuriai suteiktas leidimas prisiimti atsakomybę už veiksmingą tarptautinių garantijų sistemos organizavimą ir efektyvų veikimą, taip pat spausdinti ir platinti TIR knygeles, įrašymu;

               (4)

               pasiūlytais TIR konvencijos pakeitimais nustatoma tarptautinės organizacijos apibrėžtis ir aiškiai apibrėžiamas leidimo jai suteikimo procesas. Įrašius naują 9 priedo III dalį ir aiškiai apibrėžus visų suinteresuotųjų subjektų TIR sistemoje funkcijas ir pareigas, būtų papildytas to priedo tikslas, siekiant sistemos valdymo skaidrumo. Į TIR konvencijos teisinį tekstą įrašius šias sąlygas ir reikalavimus, JTEEK ir tarptautinės organizacijos rašytinio susitarimo tekstas taptų paprastesnis pagal TIR konvencijos 6 straipsnio 2 dalies aiškinamąją pastabą Nr. 0.6.2 bis 2;

               (5)

               valstybių narių atstovai Muitinės teisės aktų komitete (koordinavimas, Ženeva) pareiškė teigiamą nuomonę dėl pakeitimo pasiūlymo;

               (6)

               2012 m. vasario mėn. 53-iojoje sesijoje TIR konvencijos administracinis komitetas priėmė pasiūlytus TIR konvencijos pakeitimus su sąlyga, kad bus atliktos Sąjungos vidaus procedūros;

               (7)

               2012 m. liepos 5 d. Administracinis komitetas pagal TIR konvencijos 59 straipsnio 1 ir 2 dalis Generaliniam sekretoriui pateikė pasiūlymus dėl TIR konvencijos 6 straipsnio 2a dalies ir 9 priedo teksto pakeitimų, priimtų jo 53-iojoje sesijoje Ženevoje 2012 m. vasario 9 d.2012 m. liepos 10 d. Generalinis sekretorius išleido depozitarinį pranešimą C.N.358.2012.TREATIES, kad jei nei viena iš Susitariančiųjų šalių iki 2013 m. liepos 10 d. nepraneš prieštaraujanti pakeitimų pasiūlymams, tie pasiūlymai įsigalios 2013 m. spalio 10 d.;

               (8)

               todėl reikėtų nustatyti Sąjungos poziciją dėl siūlomų pakeitimų,

         PRIĖMĖ ŠĮ SPRENDIMĄ:
   1 straipsnis
   Europos Sąjungos pozicija TIR konvencijos Administraciniame komitete grindžiama prie šio sprendimo pridedamu Administracinio komiteto pateikto priedo projektu.
   Konvencijos pakeitimus Komisija skelbia Europos Sąjungos oficialiajame leidinyje, nurodydama jų įsigaliojimo datą.
   2 straipsnis
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje dienos.

      Priimta Briuselyje 2013 m. birželio 27 d.

            Tarybos vardu

            Pirmininkas

         E. GILMORE

      (1)  OL L 252, 1978 9 14, p. 1.

      (2)  OL L 31, 1983 2 2, p. 13.

      (3)  OL L 165, 2009 6 26, p. 1.

      PRIEDAS
      6 straipsnyje įrašoma nauja pastraipa:

         6 straipsnis 2a dalis

      2a dalies redakcija:
      2a.   Administracinis komitetas tarptautinei organizacijai suteikia leidimą prisiimti atsakomybę už veiksmingą tarptautinių garantijų sistemos organizavimą ir efektyvų veikimą. Leidimas suteikiamas, tik jeigu organizacija laikosi 9 priedo III dalyje nustatytų sąlygų ir reikalavimų. Administracinis komitetas gali atšaukti leidimą, jeigu šių sąlygų ir reikalavimų nebesilaikoma.
      9 priede įrašoma nauja III dalis:

         9 priedas, nauja III dalis

      Naujos III dalies redakcija:
      6 straipsnyje nurodytas leidimas tarptautinei organizacijai prisiimti atsakomybę už veiksmingą tarptautinių garantijų sistemos organizavimą ir efektyvų veikimą, taip pat spausdinti ir platinti TIR knygeles.
      Sąlygos ir reikalavimai

                  1.

                  Sąlygos ir reikalavimai, kurių turi laikytis tarptautinė organizacija, kad pagal Konvencijos 6 straipsnio 2a dalį gautų Administracinio komiteto leidimą prisiimti atsakomybę už veiksmingą tarptautinių garantijų sistemos organizavimą ir efektyvų veikimą, taip pat spausdinti ir platinti TIR knygeles:

                              a)

                              profesinis tinkamumas ir gera finansinė būklė, būtini veiksmingam tarptautinių garantijų sistemos organizavimui ir veikimui, taip pat organizavimo priemonių TIR konvencijoje nustatytoms prievolėms vykdyti įrodymas kasmet teikiant konsoliduotas finansines ataskaitas, kurias tinkamai patikrino tarptautiniu mastu pripažinti nepriklausomi auditoriai;

                              b)

                              sunkių arba pakartotinių muitų ar mokesčių srities teisės aktų pažeidimų nebuvimas.

                  2.

                  Pagal leidimą tarptautinė organizacija:

                              a)

                              TIR konvencijos Susitariančiosioms šalims per nacionalines asociacijas, susijusias su tarptautine organizacija, teikia patvirtintas pasaulinės finansinės garantijos sutarties ir garantijos įrodymo kopijas;

                              b)

                              kompetentingoms TIR konvencijos įstaigoms teikia informaciją apie nustatytas taisykles ir procedūras, kurių laikydamosi nacionalinės asociacijos išduoda TIR knygeles;

                              c)

                              kompetentingoms TIR konvencijos įstaigoms kasmet teikia duomenis apie pateiktus, neišnagrinėtus, įvykdytus arba be mokėjimo sureguliuotus mokestinius reikalavimus;

                              d)

                              kompetentingoms TIR konvencijos įstaigoms teikia visą ir išsamią informaciją apie TIR sistemos veikimą, be kitų dalykų, visų pirma, laiku pateikia tinkamai pagrįstą informaciją apie nebaigtų TIR operacijų skaičiaus tendencijas, apie pateiktus, neišnagrinėtus, įvykdytus arba be mokėjimo sureguliuotus mokestinius reikalavimus, kurie verstų abejoti tinkamu TIR sistemos veikimu arba dėl kurių kiltų sunkumų nuolatiniam jos tarptautinių garantijų sistemos veikimui;

                              e)

                              kompetentingoms TIR konvencijos įstaigoms teikia statistinius duomenis apie kiekvienai Susitariančiajai šaliai išplatintų TIR knygelių skaičių (kiekvieno tipo TIR knygelių skaičius nurodomas atskirai);

                              f)

                              praneša TIR vykdomajai valdybai išsamius duomenis apie kiekvieno tipo TIR knygelių, kurias platina tarptautinė organizacija, kainas;

                              g)

                              imasi visų įmanomų priemonių, kad sumažintų TIR knygelių klastojimo riziką,

                              h)

                              apie nustatytas TIR knygelių klaidas ir trūkumus praneša TIR vykdomajai valdybai ir imasi deramų taisomųjų priemonių;

                              j)

                              visapusiškai dalyvauja, kai į TIR vykdomąją valdybą kreipiamasi ginčų sprendimo pagalbos;

                              k)

                              užtikrina, kad apie visas problemas, susijusias su sukčiavimu arba kitus TIR konvencijos taikymo sunkumus, būtų nedelsiant pranešta TIR vykdomajai valdybai;

                              l)

                              drauge su nacionalinėmis garantuojančiomis asociacijomis, susijusiomis su tarptautine organizacija, ir muitinėmis valdo Konvencijos 10 priede numatytą TIR knygelių kontrolės sistemą ir Susitariančiąsias šalis bei kompetentingas Konvencijos įstaigas informuoja apie pastebėtas sistemos problemas;

                              m)

                              kompetentingoms TIR konvencijos įstaigoms teikia statistinius duomenis apie Susitariančiųjų šalių veiklą 10 priede numatytos kontrolės sistemos atžvilgiu;

                              n)

                              kai iki leidimo, suteikto pagal Konvencijos 6 straipsnio 2a dalį, planuojamos įsigaliojimo dienos lieka ne mažiau kaip du mėnesiai, su Administracinio komiteto įgaliotos ir jo vardu veikiančios Jungtinių Tautų Europos ekonomikos komisijos sekretoriatu sudaro rašytinį susitarimą, kuriuo tarptautinė organizacija prisiima šioje dalyje išvardytas savo pareigas.

                  3.

                  Kai garantuojanti asociacija tarptautinei organizacijai praneša apie mokestinį reikalavimą, per tris (3) mėnesius tarptautinė organizacija garantuojančią asociaciją informuoja apie savo poziciją dėl mokestinio reikalavimo.

                  4.

                  Visai pagal Konvenciją tiesiogiai arba netiesiogiai tarptautinės organizacijos gautai informacijai, kuri dėl savo pobūdžio yra konfidenciali arba pateikta konfidencialumo sąlygomis, taikomas profesinės paslapties įpareigojimas; informacija nenaudojama ir neapdorojama jokiu komerciniu tikslu arba jokiais kitais tikslais, išskyrus jos pateikimo tikslą; informacija jokiai trečiajai šaliai neteikiama be aiškaus informaciją pateikusio asmens arba institucijos leidimo. Tačiau tokia informacija be leidimo gali būti atskleista šios Konvencijos Susitariančiųjų šalių kompetentingoms institucijoms, jei leidimas arba įpareigojimas atskleisti informaciją nustatytas nacionaliniuose arba tarptautiniuose teisės aktuose arba atsiranda dėl teismo proceso. Informacija atskleidžiama arba perduodama tik griežtai laikantis galiojančių duomenų apsaugos nuostatų.

                  5.

                  Jei minėtų sąlygų ir reikalavimų nesilaikoma, Administracinis komitetas turi teisę pagal 6 straipsnio 2a dalį suteiktą leidimą atšaukti. Jei Administracinis komitetas nusprendžia leidimą atšaukti, sprendimas įsigalioja ne anksčiau kaip po šešių (6) mėnesių nuo atšaukimo dienos.

                  6.

                  Pagal išvardytas sąlygas tarptautinei organizacijai suteiktas leidimas nedaro poveikio šios organizacijos atsakomybei ir prievolėms pagal TIR konvenciją.


title: 2017 m. birželio 13 d. Komisijos sprendimas (ES) 2017/1003 dėl prekių, skirtų nemokamai išdalyti ar naudotis asmenims, nukentėjusiems per 2016 m. rugpjūčio ir spalio mėn. Italijoje įvykusius žemės drebėjimus, importo be muito (pranešta dokumentu Nr. C(2017) 3865)

text:
15.6.2017

               LT

               Europos Sąjungos oficialusis leidinys

               L 152/3

         KOMISIJOS SPRENDIMAS (ES) 2017/1003
   2017 m. birželio 13 d.
   dėl prekių, skirtų nemokamai išdalyti ar naudotis asmenims, nukentėjusiems per 2016 m. rugpjūčio ir spalio mėn. Italijoje įvykusius žemės drebėjimus, importo be muito

         (pranešta dokumentu Nr. C(2017) 3865)

   (Tekstas autentiškas tik italų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 16 d. Tarybos reglamentą (EB) Nr. 1186/2009, nustatantį Bendrijos atleidimo nuo muitų sistemą (1), ypač į jo 76 straipsnį,
   atsižvelgdama į 2017 m. kovo 14 d. Italijos Respublikos prašymą dėl prekių, skirtų nemokamai išdalyti asmenims, nukentėjusiems per 2016 m. rugpjūčio ir spalio mėn. Italijoje įvykusius žemės drebėjimus, importo be muito,
   kadangi:

               (1)

               2016 m. rugpjūčio 24 ir 26 d. bei spalio 30 d. Italijoje įvykę žemės drebėjimai pagal Reglamento (EB) Nr. 1186/2009 XVII skyriaus C skirsnį laikomi nelaime. Todėl tikslinga leisti be muito importuoti to reglamento 74–80 straipsnių reikalavimus atitinkančias prekes;

               (2)

               Italijos Respublika turėtų pranešti Komisijai, kokias prekes ir kokį jų kiekį leido be muito importuoti per 2016 m. Italijoje įvykusius žemės drebėjimus nukentėjusių asmenų reikmėms, kurias organizacijas patvirtino, kad minėtiems asmenims šias prekes išdalytų arba suteiktų galimybę jomis naudotis, taip pat kokių priemonių ėmėsi, kad prekės nebūtų naudojamos kitoms reikmėms negu minėtiems nukentėjusiems asmenims padėti įvykus nelaimei;

               (3)

               atleidimas nuo muito turėtų būti taikomas prekėms, importuotoms nuo pirmo žemės drebėjimo dienos;

               (4)

               su kitomis valstybėmis narėmis buvo konsultuotasi, kaip nurodyta Reglamento (EB) Nr. 1186/2009 76 straipsnyje,

         PRIĖMĖ ŠĮ SPRENDIMĄ:
   1 straipsnis
   1.   Prekėms netaikomas Reglamento (EB) Nr. 1186/2009 2 straipsnio 1 dalies a punkte apibrėžtas importo muitas, jeigu įvykdytos šios sąlygos:

               a)

               prekės yra skirtos naudoti kuriuo nors iš šių tikslų:

                           i)

                           c punkte nurodytoms įstaigoms ir organizacijoms, kad jos šias prekes nemokamai išdalytų per 2016 m. Italijoje įvykusį žemės drebėjimą nukentėjusiems asmenims;

                           ii)

                           nemokamai naudotis tiems nukentėjusiems asmenims, nors prekės išlieka atitinkamos organizacijos nuosavybe;

               b)

               prekės atitinka Reglamento (EB) Nr. 1186/2009 75, 78 ir 79 straipsniuose išdėstytus reikalavimus;

               c)

               prekes išleidimui į laisvą apyvartą importavo valstybinės įstaigos arba Italijos kompetentingų institucijų patvirtintos organizacijos.

         2.   Be to, prekėms netaikomas Reglamento (EB) Nr. 1186/2009 2 straipsnio 1 dalies a punkte apibrėžtas importo muitas, jeigu išleisti į laisvą apyvartą jas importuoja pagalbos tarnybos, kad teikdamos pagalbą per 2016 m. Italijoje įvykusius žemės drebėjimus nukentėjusiems asmenims jos galėtų patenkinti savo poreikius.
   2 straipsnis
   Ne vėliau kaip iki 2017 m. rugsėjo 30 d. Italijos Respublika Komisijai pateikia šią informaciją:

               a)

               1 straipsnio 1 dalyje nurodytų patvirtintų organizacijų sąrašą;

               b)

               informaciją apie įvairių pagal 1 straipsnį be muito importuotų prekių pobūdį ir kiekį;

               c)

               priemones, kurių imtasi siekiant laikytis Reglamento (EB) Nr. 1186/2009 78, 79 ir 80 straipsnių, kiek tai susiję su prekėmis, kurios patenka į šio sprendimo taikymo sritį.

         3 straipsnis
   1 straipsnis taikomas prekėms, kurios importuotos 2016 m. rugpjūčio 24 d.–2017 m. birželio 30 d.
   4 straipsnis
   Šis sprendimas skirtas Italijos Respublikai.

      Priimta Briuselyje 2017 m. birželio 13 d.

            Komisijos vardu

         Pierre MOSCOVICI

            Komisijos narys

      (1)  OL L 324, 2009 12 10, p. 23.


title: 2009/872/EB: 2009 m. lapkričio 30 d. Komisijos sprendimas, kuriuo įsteigiamas Europos Sąjungos retųjų ligų ekspertų komitetas

text:
2.12.2009

               LT

               Europos Sąjungos oficialusis leidinys

               L 315/18

      KOMISIJOS SPRENDIMAS

   2009 m. lapkričio 30 d.
   kuriuo įsteigiamas Europos Sąjungos retųjų ligų ekspertų komitetas
   (2009/872/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį, ypač į jos 152 straipsnį,
   kadangi:

               (1)

               2007 m. spalio 23 d. Komisijos baltojoje knygoje „Kartu sveikatos labui, 2008–2013 m. ES strateginis požiūris“ (1) nurodyta, kad retosios ligos yra prioritetinė veiklos sritis.

               (2)

               Be to, Europos Parlamentas ir Taryba 2007 m. spalio 23 d. priėmė Sprendimą Nr. 1350/2007/EB dėl antrosios Bendrijos veiksmų programos sveikatos srityje (2008–2013 m.) (2). Remiantis minėto sprendimo 7 straipsnio 2 dalimi ir priedu, Komisija, glaudžiai bendradarbiaudama su valstybėmis narėmis, informacijos ir žinių apie sveikatą kaupimo bei sklaidos veiksmams įgyvendinti parengia konsultacijų tvarką ir užtikrina galimybes dalyvauti susijusiuose procesuose.

               (3)

               2008 m. lapkričio 11 d. Europos Komisija priėmė Komunikatą Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Retosios ligos – Europos problema“ (3) (toliau – Komisijos komunikatas), o 2009 m. birželio 8 d. – Tarybos rekomendaciją dėl retųjų ligų srities veiksmų (4) (toliau – Tarybos rekomendacija).

               (4)

               Siekiant parengti ir įgyvendinti veiksmus, kurių Bendrijai reikia imtis dėl retųjų ligų, būtina glaudžiai bendradarbiauti su valstybių narių specializuotomis įstaigomis ir suinteresuotosiomis šalimis.

               (5)

               Todėl būtina parengti sistemą, kuria remiantis būtų reguliariai konsultuojamasi su minėtomis įstaigomis, Europos Komisijos remiamų mokslinių tyrimų ir veiksmų visuomenės sveikatos sričių projektų vadovais, taip pat kitais svarbiais tos srities suinteresuotaisiais asmenimis.

               (6)

               Sistemos poreikis nurodytas Komunikate COM(2008) 679 galutinis dėl retųjų ligų. Komunikato 7 dalyje rekomenduojama, kad Komisijai padėtų Europos Sąjungos retųjų ligų patariamasis komitetas.

               (7)

               Komitetas neveikia kaip 1999 m. birželio 28 d. Tarybos sprendime 1999/468/EB, nustatančiame Komisijos naudojimosi jai suteiktais įgyvendinimo įgaliojimais tvarką (5), apibrėžtas komitetas,

         NUSPRENDĖ:
   1 straipsnis
   Komisija įsteigia Retųjų ligų ekspertų komitetą (toliau – Komitetas).
   2 straipsnis
   1.   Komitetas veikia dėl viešojo intereso ir padeda Komisijai nustatyti ir įgyvendinti Bendrijos veiksmus retųjų ligų srityje, taip pat skatina valstybes nares ir įvairias susijusias šalis nuolat keistis informacija apie atitinkamą patirtį, politiką ir praktiką.
   2.   Komitetas nesprendžia klausimų, patenkančių į 1999 m. gruodžio 16 d. Europos Parlamento ir Tarybos reglamento (EB) Nr. 141/2000 dėl retųjų vaistų (6) taikymo sritį, ir klausimų, kuriuos sprendžia minėto reglamento 4 straipsniu įsteigtas Retųjų vaistų komitetas ir Tarybos sprendimu 75/320/EEB (7) įsteigtas Farmacijos komitetas.
   3.   Siekdamas 1 dalyje nurodytų tikslų, Komitetas:

               a)

               padeda Komisijai stebėti, vertinti ir skleisti priemonių, kurių buvo imtasi Bendrijos ir nacionaliniu mastu dėl retųjų ligų, rezultatus;

               b)

               padeda įgyvendinti Bendrijos veiksmus šioje srityje, daugiausia analizuodamas rezultatus ir siūlydamas, kaip pagerinti priemones, kurių buvo imtasi;

               c)

               padeda Komisijai rengti Komisijos komunikato ir Tarybos rekomendacijos įgyvendinimo ataskaitas;

               d)

               Komijai paprašius arba savo iniciatyva, teikia Komisijai nuomones, rekomendacijas ir ataskaitas;

               e)

               padeda Komisijai tarptautiniu mastu bendradarbiauti retųjų ligų srities veikloje;

               f)

               padeda Komisijai rengti gaires, rekomendacijas ir visus kitus Komisijos komunikate ir Tarybos rekomendacijoje nustatytus veiksmus;

               g)

               teikia Komisijai metinę savo veiklos ataskaitą.

         4.   Komisijai pritarus, Komitetas tvirtina savo darbo tvarkos taisykles.
   3 straipsnis
   1.   Komitetą sudaro 51 narys ir pakaitiniai nariai, t. y.:

               a)

               po vieną kiekvienos valstybės narės atstovą iš ministerijų ar Vyriausybės departamentų, atsakingų už retąsias ligas; atstovus skiria kiekvienos valstybės narės Vyriausybė;

               b)

               keturi pacientų organizacijų atstovai;

               c)

               keturi farmacijos pramonės atstovai;

               d)

               devyni šiuo metu įgyvendinamų ir (arba) anksčiau įgyvendintų retųjų ligų srities Bendrijos projektų, finansuojamų pagal Bendrijos veiksmų sveikatos srityje programas (8), atstovai, tarp jų trys bandomųjų Europos informavimo apie retąsias ligas tinklų atstovai;

               e)

               šeši šiuo metu įgyvendinamų ir (arba) anksčiau įgyvendintų retųjų ligų srities projektų, finansuojamų pagal Bendrijos mokslinių tyrimų ir technologijų plėtros programas (9), atstovai;

               f)

               vienas Europos ligų prevencijos ir kontrolės centro atstovas, į kurio įgaliojimų aprėptį, nustatytą pagal 2004 m. balandžio 21 d. Europos Parlamento ir Tarybos reglamentą (EB) 851/2004, steigiantį Europos ligų prevencijos ir kontrolės centrą (10), patenka su naujomis retomis užkrečiamosiomis ligomis susijusi veikla.

         Atitinkamų valstybių Vyriausybių prašymu, Komisija gali nuspręsti išplėsti Komiteto sudėtį ir į ją įtraukti po vieną kiekvienos ELPA valstybės, kuri yra Europos ekonominės erdvės susitarimo šalis, už retąsias ligas atsakingos ministerijos ar Vyriausybės departamento atstovą, kurį skiria atitinkamos valstybės Vyriausybė.
   2.   Komiteto posėdžiuose gali dalyvauti Komisijos ir Europos vaistų agentūros atstovai, taip pat Retųjų vaistų komiteto pirmininkas arba pirmininko pavaduotojas.
   3.   Tarptautinių ir profesinių organizacijų bei kitų asociacijų, veikiančių retųjų ligų srityje, atstovams, Komisijai pateikusiems tinkamai pagrįstus prašymus, gali būti suteiktas stebėtojų statusas.
   4.   Komisija skiria Komiteto narius pagal 1 dalies b–e punktuose nurodytas grupes iš tinkamų kandidatų sąrašo, sudaryto Europos Sąjungos oficialiajame leidinyje ir Komisijos svetainėje paskelbus kvietimą pareikšti susidomėjimą. Kvietime pareikšti susidomėjimą nurodoma būtina kvalifikacija ir sąlygos norint tapti Komiteto nariu. Visi Komiteto nariai įsipareigoja dirbti dėl viešojo intereso.
   5.   b–e grupėms priskirtini Komiteto nariai įsipareigoja dirbti nepriklausomai. Komiteto nario funkcijas jie vykdo nepriklausomai nuo savo pagrindinės įstaigos.
   4 straipsnis
   Komiteto nariai skiriami trejų metų kadencijai, kuri gali būti pratęsta. Komiteto nariai eina pareigas, kol jie pakeičiami kitais nariais.
   Nario kadencija nutraukiama nepasibaigus trejų metų laikotarpiui, jeigu jis atsistatydina, baigiasi jo narystė organizacijoje, kuriai jis atstovauja, jis nebegali dalyvauti posėdžiuose, negali veiksmingai dalyvauti Komiteto svarstymuose, nesilaiko Europos bendrijos steigimo sutarties 287 straipsnyje nustatytų sąlygų arba nebeatitinka kvietime pareikšti susidomėjimą nurodytos kvalifikacijos ir sąlygų. Be to, nario kadencija gali būti nutraukta, jei jį pasiūliusi organizacija reikalauja jį pakeisti.
   Nariai, kurių kadencija pasibaigia nesibaigus trejų metų laikotarpiui, gali būti pakeisti likusiam jų įgaliojimų galiojimo laikui.
   5 straipsnis
   1.   Laikydamasis 10 straipsnyje nurodytos tvarkos, Komitetas vienų metų kadencijai iš įvairių grupių Komiteto narių renka pirmininką ir tris pirmininko pavaduotojus. Jei pirmininko nėra, jį pavaduoja pirmininko pavaduotojai.
   2.   Komiteto darbą organizuoja Komiteto biuras, kurį sudaro pirmininkas, pirmininko pavaduotojai ir Komisijos atstovas.
   3.   Sekretoriato paslaugas Komitetui teikia Komisija. Komiteto posėdžių protokolus rengia Komisija.
   6 straipsnis
   Komiteto biuras gali pakviesti bet kurį tam tikrus Komiteto darbotvarkės klausimus išmanantį asmenį dalyvauti jo darbe kaip išorės ekspertą.
   Išorės ekspertai dalyvauja aptariant tik konkretų klausimą, dėl kurio jie buvo pakviesti.
   7 straipsnis
   1.   Komitetas gali sudaryti laikinas darbo grupes. Šios grupės gali būti sudaromos pirmiausia tada, kai reikia atlikti laikiną ar specialią užduotį, kaip antai parengti pasiūlymus konkrečia moksline tema arba parengti atsakymus į konkrečius Komiteto iškeltus specialių mokslinių sričių klausimus.
   2.   Darbo grupės sudaromos iš išorės ekspertų, parinktų pagal jų konkrečią profesinę patirtį.
   3.   Komitetas nustato kiekvienos darbo grupės įgaliojimus, nurodydamas jos tikslus, sudėtį, posėdžių dažnumą ir veiklos trukmę.
   4.   Laikydamasis savo darbo tvarkos taisyklių, ruošdamas nuomones Komitetas gali paskirti pranešėją, kuriuo gali būti vienas iš Komiteto narių arba išorės ekspertas, ir pavesti jam rengti pranešimus.
   5.   Komitetas gali paskirti vieną arba kelis Komiteto narius stebėtojų teisėmis dalyvauti kitų Komisijos ekspertų grupių veikloje.
   8 straipsnis
   Atlyginimo už darbą nariai negauna; kelionės ir pragyvenimo išlaidas, susijusias su dalyvavimu Komiteto ir darbo grupių, sudarytų pagal 7 straipsnį, posėdžiuose, apmoka Komisija pagal galiojančias administracines taisykles.
   Priemonėms, kurių imamasi pagal 6 ir 7 straipsnius ir kurios turi finansinio poveikio Europos Bendrijų biudžetui, reikalingas išankstinis Komisijos pritarimas; jos įgyvendinamos laikantis Europos Bendrijų bendrajam biudžetui taikomo finansinio reglamento.
   9 straipsnis
   Komitetą sušaukia Komisija savo patalpose. Posėdžiai rengiami mažiausiai tris kartus per metus.
   10 straipsnis
   1.   Laikoma, kad kvorumas, būtinas Komiteto nuomonėms, pranešimams ar rekomendacijoms priimti, yra, kai posėdyje dalyvauja du trečdaliai visų Komiteto narių.
   2.   Kai gali, Komitetas mokslines nuomones, pranešimus ir rekomendacijas priima bendru sutarimu. Jei tokio sutarimo pasiekti negalima, nuomonė priimama posėdyje dalyvaujančių Komiteto narių balsų dauguma.
   3.   Prašydama Komiteto nuomonės, Komisija gali nustatyti terminą, iki kurio reikia pareikšti nuomonę ar rekomendaciją.
   4.   Komitete atstovaujamų skirtingų grupių išreikštos nuomonės įrašomos į protokolą, kuris perduodamas Komisijai. Kai Komitetas vienbalsiai pritaria nuomonei, dėl kurios pateiktas prašymas, jis parengia bendras išvadas, kurios pridedamos prie protokolo.
   5.   Sekretoriatas, pirmininkui pritarus, gali Komitetui teikti tvirtinti nuomonių ir rekomendacijų projektus, laikantis rašytinės procedūros, kuri turi būti nustatyta Komiteto darbo tvarkos taisyklėse. Tačiau tokias rašytines procedūras reikėtų, jei galima, taikyti tik tada, kai priemonių reikia imtis skubiai, iki planinių posėdžių.
   11 straipsnis
   Nepažeidžiant Sutarties 287 straipsnio, Komiteto nariai privalo neatskleisti informacijos, kurią jie gauna dirbdami Komitete ar jo darbo grupėse ir pogrupiuose, jei Komisija informuoja, kad prašoma nuomonė arba klausimas yra konfidencialus.
   Tokiais atvejais posėdžiuose dalyvauja tik Komiteto nariai ir Komisijos atstovai.
   12 straipsnis
   Komitetas pakeis dabartinę Europos Sąjungos retųjų ligų darbo grupę, sudarytą remiantis 2004 m. vasario 25 d. Komisijos sprendimu 2004/192/EB, patvirtinančiu Bendrijos veiksmų visuomenės sveikatos srityje programos (2003–2008 m.), įskaitant metinę veiksmų programą dotacijų srityje, įgyvendinimo veiksmų planą 2004 metams (11).

      Priimta Briuselyje 2009 m. lapkričio 30 d.

            Komisijos vardu

         Androulla VASSILIOU

            Komisijos narė

      (1)  COM(2007) 630 galutinis, 2007 10 23.

      (2)  OL L 301, 2007 11 20, p. 3.

      (3)  COM(2008) 679 galutinis, 2008 11 11.

      (4)  OL C 151, 2009 7 3, p. 7.

      (5)  OL L 184, 1999 7 17, p. 23.

      (6)  OL L 18, 2000 1 22, p. 1.

      (7)  OL L 147, 1975 6 9, p. 23.

      (8)  OL L 155, 1999 6 22, p. 1; OL L 271, 2002 10 9, p. 1; OL L 301, 2007 11 20, p. 3.

      (9)  OL L 412, 2006 12 30, p. 1.

      (10)  OL L 142, 2004 4 30, p. 1.

      (11)  OL L 60, 2004 2 27, p. 58.


title: 2010/92/CFSP: 2010 m. vasario 15 d. Tarybos sprendimas 2010/92/BUSP, pratęsiantis ribojančių priemonių Zimbabvei taikymą

text:
16.2.2010

               LT

               Europos Sąjungos oficialusis leidinys

               L 41/6

         TARYBOS SPRENDIMAS 2010/92/BUSP
   2010 m. vasario 15 d.
   pratęsiantis ribojančių priemonių Zimbabvei taikymą
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2004 m. vasario 19 d. Taryba priėmė Bendrąją poziciją 2004/161/BUSP, atnaujinančią ribojančias priemones Zimbabvei (1).

               (2)

               2009 m. sausio 26 d. priimta Tarybos bendrąja pozicija 2009/68/BUSP (2) Bendrosios pozicijos 2004/161/BUSP galiojimas buvo pratęstas iki 2010 m. vasario 20 d.

               (3)

               Atsižvelgiant į padėtį Zimbabvėje, visų pirma į tai, kad nedaroma pažanga įgyvendinant 2008 m. rugsėjo mėn. pasirašytą Visuotinį politinį susitarimą, Bendrojoje pozicijoje 2004/161/BUSP numatytų ribojančių priemonių taikymas turėtų būti pratęstas dar 12 mėnesių laikotarpiui.

               (4)

               Tačiau daugiau nebėra priežasčių, dėl kurių asmenų, subjektų ir struktūrų, kuriems taikoma Bendroji pozicija 2004/161/BUSP, sąraše liktų įtraukti tam tikri asmenys ir subjektai. Bendrosios pozicijos 2004/161/BUSP priede pateiktas sąrašas turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Bendrojoje pozicijoje 2004/161/BUSP numatytų ribojančių priemonių taikymas pratęsiamas iki 2011 m. vasario 20 d.
   2 straipsnis
   Šio sprendimo priede minimi asmenys ir subjektai išbraukiami iš Bendrosios pozicijos 2004/161/BUSP priede pateikto sąrašo.
   3 straipsnis
   Šis sprendimas įsigalioja jo priėmimo dieną.
   4 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje 2010 m. vasario 15 d.

            Tarybos vardu

            Pirmininkas

         Á. GABILONDO

      (1)  OL L 50, 2004 2 20, p. 66.

      (2)  OL L 23, 2009 1 27, p. 43.

      PRIEDAS

         2 straipsnyje nurodyti asmenys ir subjektai

      I.   ASMENYS

                  Nr. 3

                  Al Shanfari, Thamer Bin

                  Nr. 39

                  Dabengwa, Dumiso

                  Nr. 54

                  Hove, Richard

                  Nr. 57

                  Jangara (dar žinomas kaip Changara), Thomsen

                  Nr. 113

                  Msika, Joseph W.

                  Nr. 203

                  Zvinavashe, Vitalis

            II.   SUBJEKTAI

                  Nr. 16

                  Industrial Development Corporation of Zimbabwe

                  Nr. 17

                  Intermarket Holdings Ltd

                  Nr. 22

                     Oryx Diamonds Ltd (dar žinomas kaip Oryx Natural Resources)

                  Nr. 27

                  Scotfin Ltd

                  Nr. 33

                     ZB Financial Holdings Ltd (dar žinomas kaip Finhold)

                  Nr. 34

                  ZB Holdings Ltd

                  Nr. 37

                     Zimbabwe Iron and Steel Company (dar žinomas kaip Zisco, Ziscosteel)

                  Nr. 39

                  Zimre Holdings Ltd

                  Nr. 40

                  Zimre Reinsurance Company (PVT) Ltd


title: 2004/618/EB: 2004 m. rugpjūčio 11 d. Tarybos sprendimas, dėl Europos bendrijos ir Pakistano susitarimo sudarymo pasikeičiant laiškais pagal GATT 1994 XXVIII straipsnį dėl nuolaidų ryžiams, numatytų EB CXL priede, pridėtame prie GATT 1994, pakeitimo

text:
28.8.2004

               LT

               Europos Sąjungos oficialusis leidinys

               L 279/23

         TARYBOS SPRENDIMAS
   2004 m. rugpjūčio 11 d.
   dėl Europos bendrijos ir Pakistano susitarimo sudarymo pasikeičiant laiškais pagal GATT 1994 XXVIII straipsnį dėl nuolaidų ryžiams, numatytų EB CXL priede, pridėtame prie GATT 1994, pakeitimo
   (2004/618/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį ir ypač į jos 133 straipsnį, susijusį su 300 straipsnio 2 dalies pirmos pastraipos pirmuoju sakiniu,
   atsižvelgdama į Komisijos pasiūlymą,
   kadangi:

               (1)

               2003 m. birželio 26 d. Taryba įgaliojo Komisiją pradėti derybas pagal GATT 1994 XXVIII straipsnį, siekiant pakeisti tam tikras nuolaidas ryžiams. Atitinkamai 2003 m. liepos 2 d. Bendrija pranešė PPO apie savo ketinimą pakeisti tam tikras nuolaidas, numatytas EB CXL priede.

               (2)

               Derybas vedė Komisija, konsultuodamasi su komitetu, įsteigtu pagal Sutarties 133 straipsnį ir Tarybos pateiktus derybinius nurodymus.

               (3)

               Komisija vedė derybas su Jungtinėmis Amerikos Valstijomis, turinčiomis pagrindinį produkto, kurio kodas yra HS 1006 20 (lukštenti ryžiai), tiekimo interesą ir pakankamai rimtą produkto, kurio kodas yra HS 1006 30 (nulukštenti ryžiai), tiekimo interesą, su Tailandu, turinčiu pagrindinį produkto, kurio kodas yra HS 1006 30 (nulukštenti ryžiai), tiekimo interesą ir pakankamai rimtą produkto, kurio kodas yra HS 1006 20 (lukštenti ryžiai), tiekimo interesą bei su Indija ir Pakistanu, kurių kiekvienas turi pakankamai rimtą produkto, kurio kodas yra HS 1006 20 (lukštenti ryžiai), tiekimo interesą.

               (4)

               Tam, kad susitarimą būtų galima visapusiškai taikyti nuo 2004 m. rugsėjo 1 d. ir laukiant 2003 m. rugsėjo 29 d. Tarybos reglamento (EB) Nr. 1785/2003 dėl bendro ryžių rinkos organizavimo (1) pakeitimo, reikėtų suteikti Komisijai įgaliojimus priimti to reglamento laikinas nukrypti leidžiančias nuostatas.

               (5)

               Reikėtų priimti priemones, būtinas įgyvendinti šį sprendimą pagal 1999 m. birželio 28 d. Tarybos sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (2).

               (6)

               Komisijai pavyko sėkmingai susitarti dėl Europos bendrijos ir Pakistano susitarimo pasikeičiant laiškais. Todėl susitarimą reikėtų patvirtinti,

         NUSPRENDĖ:
   1 straipsnis
   Europos bendrijos ir Pakistano susitarimas pasikeičiant laiškais pagal GATT 1994 XXVIII straipsnį dėl nuolaidų ryžiams, numatytų EB CXL priede, pridedamame prie GATT 1994, pakeitimo patvirtinamas Bendrijos vardu.
   Susitarimo tekstas pridedamas prie šio sprendimo.
   2 straipsnis
   Tam, kad šį susitarimą būtų galima taikyti nuo 2004 m. rugsėjo 1 d., Komisija gali nukrypti nuo Reglamento (EB) Nr. 1785/2003 šio sprendimo 3 straipsnio 2 dalyje numatyta tvarka tol, kol bus pakeistas tas reglamentas, bet ne vėliau kaip iki 2005 m. birželio 30 d.
   3 straipsnis
   1.   Komisijai padeda Grūdų vadybos komitetas, įkurtas pagal Reglamento (EB) Nr. 1784/2003 dėl bendro grūdų rinkos organizavimo (3) 25 straipsnį.
   2.   Kai nuoroda daroma į šią dalį, taikomi Sprendimo 1999/468/EB 4 ir 7 straipsniai.
   Laikotarpis, nustatytas Sprendimo 1999/468/EB 4 straipsnio 3 dalyje, nustatomas vienam mėnesiui.
   3.   Komitetas patvirtina savo darbo tvarkos taisykles.
   4 straipsnis
   Tarybos pirmininkas yra įgaliotas paskirti asmenį, kuriam suteikiami įgaliojimai pasirašyti šį susitarimą, saistantį Bendriją (4).

      Priimta Briuselyje, 2004 m. rugpjūčio 11 d.

            Tarybos vardu

            Pirmininkas

         B. BOT

      (1)  OL L 270, 2003 10 21, p. 96.

      (2)  OL L 184, 1999 7 17, p. 23.

      (3)  OL L 270, 2003 10 21, p. 78.

      (4)  Šio susitarimo įsigaliojimo data bus skelbiama Europos Sąjungos oficialiajame leidinyje.
   EUROPOS BENDRIJOS IR PAKISTANO SUSITARIMAS
   pasikeičiant laiškais pagal GATT 1994 XXVIII straipsnį dėl nuolaidų ryžiams, numatytų EB CXL priede, pridėtame prie GATT 1994, pakeitimo
   Pone,
   Pasibaigus deryboms tarp Europos bendrijos (EB) ir Pakistano pagal GATT 1994 XXVIII straipsnį dėl nuolaidų ryžiams, numatytų EB CXL priede, pridėtame prie 1994 m. Bendrojo susitarimo dėl muitų tarifų ir prekybos (GATT 1994), pakeitimo, EB sutinka su toliau pateiktomis išvadomis:
   Baigiamasis importo režimas
   Lukštentų ryžių (KN kodas 1006 20) nustatyta tarifo norma yra 65 EUR/t.
   Lukštentų ryžių (KN kodai 1006 20 17 ir 1006 20 98) Kernel (Basmati), Basmati 370, Pusa Basmati ir Super Basmati rūšių importo režimui EB taikoma specifinė privaloma nulinė muito norma. Tuo tikslu:

               —

               Bendrijos pasienyje turi būti sukurta kontrolės sistema, paremta DNR analize; Pakistanas aktyviai bendradarbiauja su EB, kad įdiegtų tokią kontrolės sistemą, o EB teikia atitinkamą techninę pagalbą šiuo klausimu,

               —

               suprantama, kad pirmiau išvardytų Basmati ryžių rūšys gaminamos tam tikruose geografiniuose regionuose ir kad Pakistanas saugos Basmati ryžių geografinę nuorodą. EB pritartų kreipimuisi dėl Basmati ryžių geografinės nuorodos apsaugos pagal Tarybos reglamentą (EB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1). EB išnagrinės bet kokį tokio pobūdžio kreipimąsi kuo greičiau. EB teiks bet kokią reikalingą techninę pagalbą šiuo klausimu.

         Pereinamojo laikotarpio susitarimas
   Nuo 2004 m. rugsėjo 1 d. ir iki to laiko, kol įsigalios pirmiau minėta Bendrijos kontrolės sistema, EB įves pereinamojo laikotarpio režimą pirmiau minėtų rūšių lukštentiems ryžiams (KN kodai 1006 20 17 ir 1006 20 98), remdamasi šiais veiksniais.
   EB taiko nulinę autonominio muito normą. Tačiau, sutrikus rinkai, EB konsultuosis su Pakistano kompetentingomis institucijoms, siekdama susitarimo dėl tinkamo sprendimo. Nepasiekus susitarimo, EB pasilieka teisę sugrįžti prie privalomos 65 EUR/t muito normos lukštentiems ryžiams (KN kodas 1006 20).
   Bendroji dalis
   Dėl šio susitarimo:

               —

               EB nustato atskiras tarifų eilutes Basmati ryžių rūšims, nurodytoms susitarimuose su Indija ir Pakistanu,

               —

               Pakistano kompetentingos institucijos toliau išduoda autentiškumo sertifikatus prieš išduodamos importo licencijas, išlaikant dabartinę autentiškumo sertifikatų administravimo sistemą.

         EB pripažįsta, kad Pakistanas turi pirmines derybų teises dėl šiame laiške išdėstytų nuolaidų.
   Šalys patvirtina šį susitarimą pagal jų vidaus procedūras.
   Šio susitarimo nuostatos taikomos nuo 2004 m. rugsėjo 1 d.
   Būčiau dėkingas, jeigu galėtumėte patvirtinti, kad Jūsų Vyriausybė sutinka su tuo, kas pirmiau išdėstyta.
   Reiškiu Jums savo didžią pagarbą.

      Hecho en Bruselas, el
      V Bruselu dne
      Udfærdiget i Bruxelles, den
      Geschehen zu Brüssel am
      Brüssel,
      Έγινε στις Βρυξέλλες, στις
      Done at Brussels,
      Fait à Bruxelles, le
      Fatto a Bruxelles, addì
      Briselÿ,
      Priimta Briuselyje,
      Kelt Brüsszelben,
      Magÿmula fi Brussel,
      Gedaan te Brussel,
      Sporzdzono w Brukseli, dnia
      Feito em Bruxelas,
      V Bruseli
      V Bruslju,
      Tehty Brysselissä
      Utfärdat i Bryssel den

      Por la Comunidad Europea
      Za Evropské společenstvί
      For Det Europæiske Fællesskab
      Für die Europäische Gemeinschaft
      Euroopa Ühenduse nimel
      Για την Ευρωπαϊκή Κοινότητα
      For the European Community
      Pour la Communauté européenne
      Per la Comunità europea
      Eiropas Kopienas vārdā
      Europos bendrijos vardu
      az Európai Közösség részéről
      Għall-Komunità Ewropea
      Voor de Europese Gemeenschap
      W imieniu Wspólnoty Europejskiej
      Pela Comunidade Europeia
      Za Európske spoločenstvo
      za Evropsko skupnost
      Euroopan yhteisön puolesta
      På Europeiska gemenskapens vägnar

   Pone,
   Turiu garbę pranešti, kad gavau Jūsų šios dienos laišką, kuriame rašoma:
   „Pasibaigus deryboms tarp Europos bendrijos (EB) ir Pakistano pagal GATT 1994 XXVIII straipsnį dėl nuolaidų ryžiams, numatytų EB CXL priede, pridėtame prie 1994 m. Bendrojo susitarimo dėl muitų tarifų ir prekybos (GATT 1994), pakeitimo, EB sutinka su toliau pateiktomis išvadomis:
   Baigiamasis importo režimas
   Lukštentų ryžių (KN kodas 1006 20) nustatyta tarifo norma yra 65 EUR/t.
   Lukštentų ryžių (KN kodai 1006 20 17 ir 1006 20 98) Kernel (Basmati), Basmati 370, Pusa Basmati ir Super Basmati rūšių importo režimui EB taikoma specifinė privaloma nulinė muito norma. Tuo tikslu:

               —

               Bendrijos pasienyje turi būti sukurta kontrolės sistema, paremta DNR analize; Pakistanas aktyviai bendradarbiauja su EB, kad įdiegtų tokią kontrolės sistemą, o EB teikia atitinkamą techninę pagalbą šiuo klausimu,

               —

               suprantama, kad pirmiau išvardytų Basmati ryžių rūšys gaminamos tam tikruose geografiniuose regionuose ir kad Pakistanas saugos Basmati ryžių geografinę nuorodą. EB pritartų kreipimuisi dėl Basmati ryžių geografinės nuorodos apsaugos pagal Tarybos reglamentą (EB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2). EB išnagrinės bet kokį tokio pobūdžio kreipimąsi kuo greičiau. EB teiks bet kokią reikalingą techninę pagalbą šiuo klausimu.

         Pereinamojo laikotarpio susitarimas
   Nuo 2004 m. rugsėjo 1 d. ir iki to laiko, kol įsigalios pirmiau minėta Bendrijos kontrolės sistema, EB įves pereinamojo laikotarpio režimą pirmiau minėtų rūšių lukštentiems ryžiams (KN kodai 1006 20 17 ir 1006 20 98), remdamasi šiais veiksniais.
   EB taiko nulinę autonominio muito normą. Tačiau, sutrikus rinkai, EB konsultuosis su Pakistano kompetentingomis institucijoms, siekdama susitarimo dėl tinkamo sprendimo Nepasiekus susitarimo, EB pasilieka teisę sugrįžti prie privalomos 65 EUR/t muito normos lukštentiems ryžiams (KN kodas 1006 20).
   Bendroji dalis
   Dėl šio susitarimo:

               —

               EB nustato atskiras tarifų eilutes Basmati ryžių rūšims, nurodytoms susitarimuose su Indija ir Pakistanu,

               —

               Pakistano kompetentingos institucijos toliau išduoda autentiškumo sertifikatus prieš išduodamos importo licencijas, išlaikant dabartinę autentiškumo sertifikatų administravimo sistemą.

         EB pripažįsta, kad Pakistanas turi pirmines derybų teises dėl šiame laiške išdėstytų nuolaidų.
   Šalys patvirtina šį susitarimą pagal jų vidaus procedūras.
   Šio susitarimo nuostatos taikomos nuo 2004 m. rugsėjo 1 d.
   Būčiau dėkingas, jeigu galėtumėte patvirtinti, kad Jūsų Vyriausybė sutinka su tuo, kas pirmiau išdėstyta.“
   Pakistanas turi garbę patvirtinti, kad ji pritaria šio laiško turiniui.
   Reiškiu Jums savo didžią pagarbą.

      Done at Brussels,
      Hecho en Bruselas, el
      V Bruselu dne
      Udfærdiget i Bruxelles, den
      Geschehen zu Brüssel am
      Brüssel,
      Έγινε στις Βρυξέλλες, στις
      Fait à Bruxelles, le
      Fatto a Bruxelles, addì
      Briselÿ,
      Priimta Briuselyje,
      Kelt Brüsszelben,
      Magÿmula fi Brussel,
      Gedaan te Brussel,
      Sporzdzono w Brukseli, dnia
      Feito em Bruxelas,
      V Bruseli
      V Bruslju,
      Tehty Brysselissä
      Utfärdat i Bryssel den

      On behalf of Pakistan
      En nombre de Pakistán
      Za Pákistán
      På Pakistans vegne
      Im Namen Pakistans
      Pakistani nimel
      Εξ ονόματος του Πακιστάν
      Au nom du Pakistan
      Per il Pakistan
      Pakistānas vārdā
      Pakistano vardu
      Pakisztán nevében
      Għan-nom tal-Pakistan
      Namens Pakistan
      W imieniu Pakistanu
      Pelo Paquistão
      V mene Pakistanu
      V imenu Pakistana
      Pakistanin puolesta
      På Pakistans vägnar

      (1)  OL L 208, 1992 7 24, p. 1. Reglamentas su paskutiniais pakeitimais, padarytais Reglamentu (EB) Nr. 806/2003 (OL L 122, 2003 5 16, p. 1).

      (2)  OL L 208, 1992 7 24, p. 1. Reglamentas su paskutiniais pakeitimais, padarytais Reglamentu (EB) Nr. 806/2003 (OL L 122, 2003 5 16, p. 1).


title: 2015 m. spalio 26 d. Tarybos sprendimas (ES) 2016/123 dėl Europos Sąjungos bei jos valstybių narių ir Kazachstano Respublikos tvirtesnės partnerystės ir bendradarbiavimo susitarimo pasirašymo Europos Sąjungos vardu ir laikino taikymo

text:
4.2.2016

               LT

               Europos Sąjungos oficialusis leidinys

               L 29/1

         TARYBOS SPRENDIMAS (ES) 2016/123
   2015 m. spalio 26 d.
   dėl Europos Sąjungos bei jos valstybių narių ir Kazachstano Respublikos tvirtesnės partnerystės ir bendradarbiavimo susitarimo pasirašymo Europos Sąjungos vardu ir laikino taikymo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 37 straipsnį ir 31 straipsnio 1 dalį,
   atsižvelgdama į Sutartį dėl Europos Sąjungos veikimo, ypač į jos 91 straipsnį, 100 straipsnio 2 dalį ir 207 bei 209 straipsnius kartu su 218 straipsnio 5 dalimi ir 218 straipsnio 8 dalies antra pastraipa,
   atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
   kadangi:

               (1)

               2011 m. balandžio 13 d. Taryba įgaliojo Komisiją pradėti derybas su Kazachstano Respublika dėl tvirtesnės partnerystės ir bendradarbiavimo susitarimo (toliau – Susitarimas);

               (2)

               derybos dėl Susitarimo sėkmingai baigtos ir Susitarimas parafuotas 2015 m. sausio 20 d.;

               (3)

               Susitarimo 281 straipsnyje numatytas viso Susitarimo ar jo dalių laikinas taikymas, kol jis įsigalios;

               (4)

               Susitarimas turėtų būti pasirašytas Sąjungos vardu ir laikinai taikomas iš dalies, kol bus užbaigtos jo sudarymui būtinos procedūros;

               (5)

               Susitarimo pasirašymas Sąjungos vardu ir laikinas tam tikrų Sąjungos ir Kazachstano Respublikos susitarimo dalių taikymas nedaro poveikio kompetencijos sričių paskirstymui tarp Sąjungos ir jos valstybių narių pagal Sutartis,

         PRIĖMĖ ŠĮ SPRENDIMĄ:
   1 straipsnis
   1.   Įgaliojama Sąjungos vardu pasirašyti Europos Sąjungos bei jos valstybių narių ir Kazachstano Respublikos tvirtesnės partnerystės ir bendradarbiavimo susitarimą su sąlyga, kad minėtas Susitarimas bus sudarytas.
   2.   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   1.   Kol Susitarimas įsigalios, remiantis jo 281 straipsniu ir atsižvelgiant į jame numatytus pranešimus, tarp Sąjungos ir Kazachstano Respublikos laikinai taikomos toliau nurodytos Susitarimo dalys, bet tik tiek, kiek jos apima Sąjungos kompetencijai priklausančius klausimus, įskaitant klausimus, priklausančius Sąjungos kompetencijai nustatyti ir įgyvendinti bendrą užsienio ir saugumo politiką:

               a)

               I antraštinė dalis;

               b)

               II antraštinė dalis: 4, 5, 9 ir 10 straipsniai;

               c)

               III antraštinė dalis (išskyrus 56 ir 58 straipsnius, 62 straipsnį tiek, kiek jis susijęs su intelektinės nuosavybės teisių srities baudžiamųjų nuostatų vykdymu, ir 147 straipsnį).
               141 straipsnio laikinas taikymas nedaro poveikio suverenioms valstybių narių teisėms dėl jų angliavandenilių išteklių, laikantis tarptautinės teisės, įskaitant jų, kaip 1982 m. Jungtinių Tautų jūrų teisės konvencijos Šalių, teises ir pareigas;

               d)

               IV antraštinė dalis: 5, 6 ir 7 skyriai (išskyrus 210 straipsnio c punktą ir 212 straipsnio b, f, g, h ir i punktus) bei 12 ir 15 skyriai;

               e)

               V antraštinė dalis: 235 straipsnis ir 238 straipsnis (išskyrus 2 ir 3 dalis);

               f)

               VI antraštinė dalis: 5 ir 9 skyriai;

               g)

               VII antraštinė dalis;

               h)

               VIII antraštinė dalis (tiek, kiek tos antraštinės dalies nuostatos yra būtinos Susitarimo laikinam taikymui užtikrinti);

               i)

               IX antraštinė dalis (išskyrus 281 straipsnio 7 dalį tiek, kiek tos antraštinės dalies nuostatos yra būtinos Susitarimo laikinam taikymui užtikrinti, kaip apibrėžta šiame straipsnyje);

               j)

               I–VII priedai, taip pat Protokolas dėl savitarpio administracinės pagalbos muitinės reikalų srityje.

         2.   Datą, nuo kurios Susitarimas turi būti laikinai taikomas, Tarybos Generalinis sekretoriatas paskelbia Europos Sąjungos oficialiajame leidinyje.
   4 straipsnis
   Šis sprendimas įsigalioja kitą dieną po jo priėmimo.

      Priimta Liuksemburge 2015 m. spalio 26 d.

            Tarybos vardu

            Pirmininkė

         F. MOGHERINI